title: 2009/735/ES: Rozhodnutie Rady z  24. septembra 2009 o predĺžení obdobia uplatňovania opatrení v rozhodnutí 2007/641/ES o uzavretí konzultácií s Republikou Fidžijských ostrovov podľa článku 96 Dohody o partnerstve AKT – ES a článku 37 nástroja rozvojovej spolupráce

text:
               6.10.2009

               SK

               Úradný vestník Európskej únie

               L 262/43

      ROZHODNUTIE RADY

   z 24. septembra 2009
   o predĺžení obdobia uplatňovania opatrení v rozhodnutí 2007/641/ES o uzavretí konzultácií s Republikou Fidžijských ostrovov podľa článku 96 Dohody o partnerstve AKT – ES a článku 37 nástroja rozvojovej spolupráce
   (2009/735/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na Dohodu o partnerstve AKT – ES medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a zrevidovanú v Luxemburgu 25. júna 2005 (2), ďalej len „Dohoda o partnerstve AKT – ES“, a najmä na jej článok 96,
   so zreteľom na vnútornú dohodu medzi zástupcami vlád členských štátov, ktorí sa zišli v rámci Rady, o opatreniach, ktoré sa majú prijať a o postupoch, ktoré majú nasledovať z dôvodu plnenia Dohody o partnerstve AKT – ES (3), a najmä na jej článok 3,
   so zreteľom na nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (4), ďalej len „nástroj rozvojovej spolupráce“, a najmä na jeho článok 37,
   so zreteľom na návrh Komisie,
   keďže:

               (1)

               Podstatné prvky uvedené v článku 9 Dohody o partnerstve AKT – ES boli porušené.

               (2)

               Hodnoty uvedené v článku 3 nástroja rozvojovej spolupráce boli porušené.

               (3)

               Dňa 18. apríla 2007 sa začali, podľa článku 96 Dohody o partnerstve AKT – ES a článku 37 nástroja rozvojovej spolupráce, formálne konzultácie s krajinami AKT a s Republikou Fidžijských ostrovov, počas ktorých sa fidžijské orgány zaviazali k osobitným záväzkom s cieľom nápravy problémov identifikovaných Európskou úniou a k implementácii uvedených záväzkov.

               (4)

               Niektoré zásadné iniciatívy určitých záväzkov uvedených v odôvodnení 3 sa začali uplatňovať. Hoci je ešte potrebné implementovať množstvo dôležitých záväzkov týkajúcich sa základných prvkov Dohody o partnerstve AKT – ES a nástroja rozvojovej spolupráce, v poslednom období nastal významný regresívny vývoj týkajúci sa množstva kľúčových záväzkov, ako je zrušenie ústavy a ďalšie podstatné omeškanie v uskutočnení volieb.

               (5)

               Platnosť rozhodnutia Rady 2007/641/ES (5) sa končí 1. októbra 2009.

               (6)

               Je preto vhodné predĺžiť platnosť rozhodnutia 2007/641/ES,

         ROZHODLA TAKTO:
   Článok 1
   Rozhodnutie 2007/641/ES sa mení a dopĺňa takto:

               1.

               V článku 3 sa druhý odsek nahrádza takto:
               „Platnosť rozhodnutia sa končí 31. marca 2010. Preskúmava sa pravidelne najmenej raz za každých šesť mesiacov a bezodkladne, ak nový vývoj v Republike Fidžijských ostrovov alebo nové formálne konzultácie medzi krajinami AKT a Republikou Fidžijských ostrovov vedúce k osobitným záväzkom poskytnú na to dôvod.“

               2.

               Príloha sa nahrádza prílohou k tomuto rozhodnutiu.

         Článok 2
   Toto rozhodnutie nadobúda účinnosť dňom jeho prijatia.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 24. septembra 2009

            Za Radu

            predsedníčka

         M. OLOFSSON

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 28.10.2005, s. 4.

      (3)  Ú. v. ES L 317, 15.12.2000, s. 376.

      (4)  Ú. v. EÚ L 378, 27.12.2006, s. 41.

      (5)  Ú. v. EÚ L 260, 5.10.2007, s. 15.

      PRÍLOHA

                  Jeho Excelencia Ratu Epeli Nailatikau

                  úradujúci prezident Republiky Fidžijských ostrovov

                  Suva

                  Republika Fidžijských ostrovov

            Vaša Excelencia,
      Európska únia prisudzuje veľkú dôležitosť ustanoveniam článku 9 Dohody o partnerstve AKT – ES, ďalej len „dohoda z Cotonou“, a článku 3 nástroja rozvojovej spolupráce. Partnerstvo AKT – ES je založené na rešpektovaní ľudských práv, zásad demokracie a právneho štátu, ktoré sú podstatnými prvkami dohody z Cotonou a tvoria základ pre vzťahy medzi nami.
      Dňa 11. decembra 2006 Rada Európskej únie odsúdila vojenský prevrat na Fidži.
      Podľa článku 96 dohody z Cotonou a, berúc do úvahy vojenský prevrat z 5. decembra 2006, ktorý porušil základné prvky uvedené v článku 9 tejto dohody, Európska únia, ďalej len „EÚ“, vyzvala Fidži na konzultácie v zmysle predmetnej dohody, aby dôkladne prešetrila vzniknutú situáciu a, ak je to nevyhnutné, uskutočnila kroky na jej nápravu.
      Formálna časť týchto konzultácií sa konala 18. apríla 2007 v Bruseli. EÚ privítala, že dočasná vláda Fidži potvrdila množstvo kľúčových záväzkov týkajúcich sa ľudských práv a základných slobôd, rešpektovania zásad demokracie a právneho štátu, ako sa uvádza nižšie, a navrhla pozitívne opatrenia súvisiace s ich realizáciou.
      Žiaľ, odvtedy došlo k udalostiam regresívneho vývoja, najmä v apríli 2009, čo znamená, že Fidži v súčasnosti porušuje niekoľko svojich záväzkov. Týka sa to najmä nedodržiavania ústavy, veľmi značného odkladu konania parlamentných volieb a porušovania ľudských práv. Hoci realizácia záväzkov je značne oneskorená, väčšina týchto záväzkov je v súčasnej situácii Fidži veľmi relevantná, preto sú pripojené k tomuto listu. Keďže Fidži sa rozhodlo porušiť množstvo kľúčových záväzkov, viedlo to k stratám pre Fidži, pokiaľ ide o prostriedky určené na rozvoj.
      V duchu partnerstva, ktoré tvorí základ dohody z Cotonou, vyjadrila EÚ svoju ochotu zapojiť sa do nových formálnych konzultácií hneď, len čo nastanú prijateľné vyhliadky na pozitívne uzavretie takýchto konzultácií. Dočasný premiér nedávno predstavil plán reforiem a volieb. EÚ je pripravená zapojiť sa do dialógu o tomto pláne a zvážiť, či môže slúžiť ako základ pre nové konzultácie. EÚ sa v súlade s tým rozhodla rozšíriť existujúce vhodné opatrenia pre Fidži s cieľom vytvoriť príležitosť pre nové konzultácie. Keďže niektoré z vhodných opatrení sú už v súčasnosti zastarané, dospelo sa k záveru, že namiesto ich jednostrannej aktualizácie EÚ uprednostňuje ďalej preskúmať možnosti nových konzultácií s Fidži. Ďalej je osobitne dôležité, aby sa dočasná vláda zaviazala k začleňujúcemu domácemu politickému dialógu a flexibilite, pokiaľ ide o časový rámec pre nadchádzajúci plán. Kým pozícia EÚ je a vždy bude riadená podstatnými prvkami revidovanej dohody z Cotonou, ako aj jej základnými zásadami, najmä pokiaľ ide o vedúcu úlohu dialógu a splnenie vzájomných záväzkov, zdôrazňuje sa, že neexistujú žiadne predchádzajúce závery na strane EÚ týkajúce sa výsledku budúcich konzultácií.
      Ak nové konzultácie povedú k podstatným záväzkom zo strany Fidži, EÚ je zaviazaná vykonať včasnú, pozitívnu revíziu týchto vhodných opatrení. A naopak, ak sa situácia na Fidži nezlepší, naďalej budú klesať prostriedky na rozvoj pre Fidži.
      Kým sa neuskutočnia nové konzultácie, EÚ vyzýva Fidži, aby pokračovalo a ďalej zintenzívnilo rozšírený politický dialóg.
      Vhodné opatrenia sú tieto:

                  —

                  humanitárna pomoc, ako aj priama pomoc pre občiansku spoločnosť môžu pokračovať,

                  —

                  prebiehajúce a/alebo prípravné aktivity spojené so spoluprácou, zvlášť tie, ktoré patria do 8. a 9. Európskeho rozvojového fondu, ďalej len „ERF“, môžu pokračovať,

                  —

                  záverečné hodnotenie 9. ERF sa môže uskutočniť,

                  —

                  aktivity spojené so spoluprácou, ktoré by mohli pomôcť návratu k demokracii a zlepšeniu riadenia sa môžu realizovať, okrem veľmi výnimočných prípadov,

                  —

                  môže sa uskutočňovať implementácia reformy v oblasti cukru, ktorá sprevádzala opatrenia počas roku 2006. Fidži 19. júna 2007 podpísalo na technickej úrovni finančnú dohodu. Konštatuje sa, že súčasťou finančnej dohody je výpovedná doložka,

                  —

                  dočasná vláda 19. júna 2007 prijala správu nezávislých volebných expertov Fóra tichomorských ostrovov zo 7. júna, čo je v súlade so záväzkom č. 1 odsúhlaseným 18. apríla 2007 medzi dočasnou vládou a EÚ. Následne sa môže realizovať príprava a prípadný podpis viacročného indikatívneho programu pre reformu v oblasti cukru, ktorá bude sprevádzať opatrenia na obdobie rokov 2008 – 2010,

                  —

                  skompletizovanie, podpis na technickej úrovni a implementácia Dokumentu národnej stratégie a Národného indikatívneho programu pre 10. ERF s indikatívnym finančným rámcom, ako aj možná alokácia stimulačného podielu vo výške až do 25 % tejto sumy budú podmienené implementáciou záväzkov, ktoré sa týkajú ľudských práv a právneho štátu, a najmä že dočasná vláda je garantom ústavy, že je plne rešpektovaná nezávislosť súdnictva, že sa čo najskôr zruší nariadenie o výnimočnom stave znovu zavedené 6. septembra 2007, že sa vyšetrujú všetky obvinenia z porušovania ľudských práv alebo sa koná v súlade s jednotlivými postupmi a súdmi podľa právneho poriadku Fidžijských ostrovov, a že dočasná vláda uplatňuje čo najväčšie úsilie, aby zabránila bezpečnostným zložkám vydávať stanoviská na účely zastrašovania,

                  —

                  počas roka 2007 nebudú žiadne alokácie na cukor,

                  —

                  alokácia na cukor na rok 2008 sa poskytne v závislosti od dôkazov o dôveryhodnej a včasnej príprave volieb v súlade s odsúhlasenými záväzkami; a najmä v súvislosti so sčítaním ľudu, prepracovaním hraníc volebných obvodov a reformou volebného systému v súlade s ústavou, že sa opatrenia vykonajú tak, aby sa zabezpečila funkčnosť volebného úradu vrátane vymenovania osoby zodpovednej za dohľad nad priebehom volieb do 30. septembra 2007 v súlade s ústavou,

                  —

                  alokácia na cukor na rok 2009 sa poskytne v závislosti od vytvorenia legitímnej vlády,

                  —

                  alokácia na cukor na rok 2010 bude závisieť od pokroku pri implementácii alokácie na cukor na rok 2009 a pokračovania demokratického procesu,

                  —

                  v zmysle uvedenom v tomto liste, resp. nad rámec uvedeného, by sa mohla zvážiť ďalšia pomoc na prípravu a implementáciu kľúčových záväzkov, najmä pomoc pri príprave a/alebo uskutočňovaní volieb,

                  —

                  regionálna spolupráca a účasť Fidži na nej nie sú dotknuté,

                  —

                  spolupráca s Európskou investičnou bankou a s Centrom pre rozvoj podnikania môže pokračovať v závislosti od časového plnenia implementácie záväzkov.

            Kontrola záväzkov bude v súlade so záväzkami o monitorovaní pri zachovaní podmienok pravidelného dialógu, spolupráce s misiami a podávania správ, ako je to uvedené v prílohe.
      EÚ ďalej očakáva od Fidži plnú spoluprácu s Fórom tichomorských ostrovov, ktorá sa týka implementácie odporúčaní skupiny prominentných osobností schválených Fórom ministrov zahraničných vecí na ich stretnutí 16. marca 2007 vo Vanuatu.
      Európska únia bude naďalej dôkladne pozorovať situáciu na Fidži. Podľa článku 8 dohody z Cotonou sa zintenzívni politický dialóg s Fidži týkajúci sa rešpektovania ľudských práv, obnovy demokracie a rešpektovania právneho štátu, kým sa obe strany nedohodnú, že intenzívny charakter dialógu splnil svoj účel.
      EÚ si vymedzuje právo modifikovať vhodné opatrenia, ak nastane spomalenie, prerušenie alebo spätný chod pri implementácii záväzkov dočasnou vládou.
      EÚ zdôrazňuje, že privilégium Fidži spolupracovať s EÚ závisí od rešpektovania základných prvkov dohody z Cotonou a hodnôt uvedených v nástroji o rozvojovej spolupráci. Aby EÚ dospela k presvedčeniu, že dočasná vláda je plne pripravená na kontrolu predmetných záväzkov, je podstatné, aby sa uskutočnil včasný a zásadný pokrok vo veci napĺňania odsúhlasených záväzkov.
      S úctou
      V Bruseli

            Za Komisiu

            Za Radu

         Príloha k prílohe

            ZÁVÄZKY ODSÚHLASENÉ S REPUBLIKOU FIDŽIJSKÝCH OSTROVOV

         A.   Rešpektovanie zásad demokracie

         Záväzok č. 1
         Slobodné a spravodlivé parlamentné voľby, ktoré sa budú konať do 24 mesiacov od 1. marca 2007 budú vyhodnotené v záveroch hodnotiacej správy, ktorá by mala byť vypracovaná nezávislými hodnotiteľmi vymenovanými sekretariátom Fóra tichomorských ostrovov. Postupy vedúce k voľbám a ich samotnému konaniu majú byť spoločne monitorované, prispôsobované a upravované podľa potreby na základe vzájomne dohodnutých bodov. Toto znamená najmä, že:

                     —

                     do 30. júna 2007 dočasná vláda príjme harmonogram termínov určujúcich ukončenie jednotlivých etáp, ktoré sa majú realizovať na účely prípravy nových parlamentných volieb,

                     —

                     harmonogram stanovuje načasovanie sčítania ľudu, prepracovanie hraníc volebných obvodov a reformy volebného systému,

                     —

                     vymedzenie hraníc volebných obvodov a reforma volebného systému sa uskutoční v súlade s ústavou,

                     —

                     opatrenia sa vykonajú tak, aby sa zabezpečila funkčnosť volebného úradu vrátane vymenovania osoby zodpovednej za dohľad nad priebehom volieb do 30. septembra 2007 v súlade ústavou,

                     —

                     vymenovanie viceprezidenta sa uskutoční v súlade s ústavou.

               Záväzok č. 2
         Dočasná vláda v procese prijímania dôležitých právnych, fiškálnych a iných politických iniciatív a zmien zohľadní konzultácie s občianskou spoločnosťou a inými relevantnými účastníkmi.
         B.   Právny štát

         Záväzok č. 1
         Dočasná vláda uplatňuje čo najväčšie úsilie, aby zabránila bezpečnostným zložkám vydávať stanoviská na účely zastrašovania.
         Záväzok č. 2
         Dočasná vláda je garantom ústavy z roku 1997 a zaručuje normálne a nezávislé fungovanie ústavných inštitúcií, ako sú napr. Výbor pre ľudské práva na Fidži, Výbor služieb vo verejnom záujme, Výbor ústavných orgánov. Zachová sa značná nezávislosť a funkčnosť Veľkej rady predákov.
         Záväzok č. 3
         Nezávislosť súdnictva sa v plnej miere rešpektuje, aby mohlo pracovať nezávisle a všetky dotknuté strany rešpektujú jeho súdne rozhodnutia, a najmä:

                     —

                     dočasná vláda zabezpečuje, aby súdny tribunál podľa oddielu 138 ods. 3 ústavy bol vymenovaný do 15. júla 2007,

                     —

                     akékoľvek vymenovanie a/alebo odvolanie sudcov sa odteraz uskutočňuje v úplnej zhode s ústavnými ustanoveniami a pravidlami postupu,

                     —

                     v žiadnom prípade za žiadnych možných okolností, v akejkoľvek podobe armáda, polícia alebo dočasná vláda nezasahujú do súdneho procesu vrátane úplného rešpektovania právnických povolaní.

               Záväzok č. 4
         Všetky trestné konania spojené s korupciou sa vedú náležitými súdnymi postupmi a akékoľvek iné orgány, ktoré môžu byť určené vyšetrovať údajné prípady korupcie, budú konať v ústavných medziach.
         C.   Ľudské práva a základné slobody

         Záväzok č. 1
         Dočasná vláda uskutoční všetky nevyhnutné kroky, aby pomáhala vyšetrovaniu alebo konaniu vo všetkých prípadoch obvinenia z porušovania ľudských práv v súlade s jednotlivými postupmi a súdmi podľa právnych predpisov Fidžijských ostrovov.
         Záväzok č. 2
         Dočasná vláda má v úmysle zrušiť v máji 2007 nariadenie o výnimočnom stave pod podmienkou, že nie je ohrozená národná bezpečnosť, verejný poriadok a bezpečnosť ako taká.
         Záväzok č. 3
         Dočasná vláda sa zaväzuje zabezpečiť Výboru pre ľudské práva na Fidži plne nezávislý výkon funkcií, ktorý je v súlade s ústavou.
         Záväzok č. 4
         Sloboda vyjadrovania a sloboda médií vo všetkých formách sa plne rešpektuje, ako sa uvádza v ústave.
         D.   Záväzky o kontrole

         Záväzok č. 1
         Dočasná vláda udržuje pravidelný dialóg na účely umožnenia overovania realizovaného pokroku a poskytuje EÚ a orgánom/predstaviteľom ES úplný prístup k informáciám o všetkých záležitostiach týkajúcich sa ľudských práv, mierovej obnovy demokracie a právneho štátu na Fidži.
         Záväzok č. 2
         Dočasná vláda plne spolupracuje so všetkými prípadnými misiami EÚ a ES na účely hodnotenia a monitorovania pokroku.
         Záväzok č. 3
         Dočasná vláda podáva správy o pokroku každé tri mesiace, so začiatkom podávania správ od 30. júna 2007, v súlade so základnými prvkami dohody z Cotonou a s predmetnými záväzkami.
         Poukazuje sa na skutočnosť, že určité záležitosti sa môžu účinne riešiť len pragmatickým prístupom, ktorý zohľadňuje terajšie skutočnosti a zameriava sa na budúcnosť.


title: Rozhodnutie Rady z 21. decembra 1998, ktoré sa týka schválenia zmien a doplnkov k dodatkom II a III k Bernskému dohovoru o ochrane európskych voľne žijúcich organizmov a prírodných stanovíšť, ktoré boli prijaté na 17. zasadnutí Stáleho výboru dohovoru, v mene spoločenstva

text:
Dôležité právne oznámenie

|

31998D0746

Úradný vestník L 358 , 31/12/1998 S. 0114 - 0114

		Rozhodnutie Radyz 21. decembra 1998,ktoré sa týka schválenia zmien a doplnkov k dodatkom II a III k Bernskému dohovoru o ochrane európskych voľne žijúcich organizmov a prírodných stanovíšť, ktoré boli prijaté na 17. zasadnutí Stáleho výboru dohovoru, v mene spoločenstva(98/746/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 130s ods. 1, prvú vetu článku 228 ods. 2 a prvý pododsek článku 228 ods. 3,so zreteľom na návrh Komisie [1],so zreteľom na stanovisko Európskeho parlamentu [2],keďže Európske spoločenstvo je zmluvná strana Dohovoru o ochrane európskych voľne žijúcich organizmov a prírodných stanovíšť, a to na základe rozhodnutia 82/72/EHS [3];keďže vďaka rozhodujúcej podpore zo strany spoločenstva boli štyri druhy pridané do dodatku II k dohovoru a 22 do dodatku III k dohovoru na 17. zasadnutí Stáleho výboru bernského dohovoru, ktoré bolo v Štrasburgu od 1. do 5. decembra 1997; keďže Komisia sa zúčastnila na zasadnutí v mene spoločenstva;keďže dvoch z uvedených druhov sa týka smernica Rady 79/409/EHS z 2. apríla 1979 o ochrane voľne žijúcich vtákov [4] a troch z nich sa týka smernica Rady 92/43/EHS z 21. mája 1992 o ochrane prírodných stanovíšť a voľne žijúcej fauny a flóry [5];keďže v súlade s článkom 17 dohovoru všetky zmeny a doplnky dodatkov k dohovoru majú nadobudnúť platnosť pre všetky zmluvné strany, s výnimkou tých, ktoré oznámia výhrady na základe článku 3 uvedeného článku, tri mesiace po ich prijatí stálym výborom;keďže spoločenstvo musí schváliť uvedené zmeny a doplnky dodatkov II a III k dohovoru prijaté na 17. zasadnutí stáleho výboru, v súlade s článkom 17 dohovoru,ROZHODLA TAKTO:Článok 1Zahrnutie druhov Acipenser sturio, Puffinus yelkouan, Phalacrocorax aristotelis (zo stredomorskej oblasti) a Valencia leutourneuxi do dodatku II k dohovoru o ochrane európskych voľne žijúcich organizmov a prírodných stanovíšť, a druhov Hippospongia communis, Spongia agaricina, Spongia officinalis, Spongia zimocca, Antipathes sp. plur., Corallium rubrun, Paracentrotus lividus, Homarus gammarus, Maja squinado, Palinurus elephas, Scyllarides latus, Scyllarides pigmaeus, Scyllarus arctus, Epinephelus marginatus, Isurus oxyrinchus, Lamna nasus, Mobula mobular, Prionace glauca, Raja alba, Scioena umbra, Squatina squatina, a Umbrina cirrosa (všetkých 22 druhov je zo stredomorskej oblasti) do dodatku III k uvedenému dohovoru sa týmto schvaľuje v mene Európskeho spoločenstva.Článok 2Toto rozhodnutie sa uverejní v Úradnom vestníku Európskych spoločenstiev.V Bruseli 21. decembra 1998Za RadupredsedaM. Bartenstein[1] Ú. v. ES C 116, 16.4.1998, s. 24.[2] Ú. v. ES C 328, 26.10.1998, s. 81.[3] Ú. v. ES L 38, 10.2.1982, s. 1.[4] Ú. v. ES L 103, 25. 4. 1979, s. 1. Smernica naposledy zmenená a doplnená smernicou 97/49/ES (Ú. v. ES L 223, 13. 8. 1997, s. 9).[5] Ú. v. ES L 206, 22. 7. 1992, s. 7. Smernica naposledy zmenená a doplnená smernicou 97/62/EC (Ú. v. ES L 305, 11. 8. 1997, s. 42).--------------------------------------------------


title: Rozhodnutie Európskeho parlamentu a Rady č. 1855/2006/ES z  12. decembra 2006 , ktorým sa ustanovuje program Kultúra (2007 – 2013)

text:
               27.12.2006

               SK

               Úradný vestník Európskej únie

               L 372/1

      ROZHODNUTIE EURÓPSKEHO PARLAMENTU A RADY č. 1855/2006/ES
   z 12. decembra 2006,
   ktorým sa ustanovuje program Kultúra (2007 – 2013)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 151 ods. 5 prvá zarážka,
   so zreteľom na návrh Komisie,
   so zreteľom na stanovisko Výboru regiónov (1),
   konajúc v súlade s postupom ustanoveným v článku 251 zmluvy (2),
   keďže:

               (1)

               Je nevyhnutné podporovať spoluprácu a kultúrne výmeny v záujme rešpektovania a podpory kultúrnej a jazykovej rozmanitosti v Európe a zlepšenia vedomostí európskych občanov o iných európskych kultúrach a súčasného zvyšovania ich povedomia o spoločnom európskom kultúrnom dedičstve, ktoré zdieľajú. Podpora kultúrnej a jazykovej spolupráce a rozmanitosti teda prispieva k dosiahnutiu toho, aby sa európske občianstvo stalo hmatateľnou realitou, prostredníctvom podpory priamej účasti európskych občanov na integračnom procese.

               (2)

               Aktívna kultúrna politika zameraná na zachovanie európskej kultúrnej rozmanitosti a podporu jej spoločných kultúrnych prvkov a kultúrneho dedičstva môže prispieť k zviditeľneniu Európskej únie smerom navonok.

               (3)

               Predpokladom všestrannej podpory európskej integrácie zo strany občanov a ich plnohodnotnej účasti na nej je väčší dôraz na ich spoločné kultúrne hodnoty a korene ako kľúčové prvky ich identity a príslušnosti k spoločnosti založenej na slobode, rovnosti, demokracii, rešpektovaní ľudskej dôstojnosti a integrity, tolerancii a solidarite pri úplnom súlade s Chartou základných práv Európskej únie.

               (4)

               Je nevyhnutné, aby sektor kultúry prispieval k celkovému európskemu politickému vývoju a zohrával v ňom úlohu. Samotný sektor kultúry je významným zamestnávateľom a navyše existuje jednoznačná súvislosť medzi investíciami do kultúry a hospodárskym rozvojom, z čoho vyplýva význam posilňovania kultúrnych politík na regionálnej, vnútroštátnej a európskej úrovni. Z tohto dôvodu sa musí posilniť pozícia odvetvia kultúrneho priemyslu vo vývoji súvisiacom s lisabonskou stratégiou, pretože tento priemysel čoraz väčšmi prispieva k rastu európskeho hospodárstva.

               (5)

               Zároveň je nevyhnutné podporovať aktívne občianstvo a posilniť boj proti všetkým formám vylúčenia vrátane rasizmu a xenofóbie. Jedným z prostriedkov boja proti sociálnemu vylúčeniu môže byť zlepšenie prístupu ku kultúre pre čo najväčší počet ľudí.

               (6)

               Článok 3 zmluvy ustanovuje, že vo všetkých činnostiach uvedených v tomto článku sa Spoločenstvo usiluje odstrániť nerovnosti medzi mužmi a ženami a podporiť rovnosť medzi nimi.

               (7)

               Kultúrne programy Kaleidoscope, Ariane, Raphaël a Kultúra 2000 ustanovené príslušnými rozhodnutiami č. 719/96/ES (3), č. 2085/97/ES (4), č. 2228/97/ES (5) a č. 508/2000/ES (6) predstavovali pozitívne etapy vykonávania kultúrnej činnosti Spoločenstva. Značné skúsenosti sa získali najmä prostredníctvom hodnotenia týchto kultúrnych programov. V súčasnosti je vhodné racionalizovať a posilniť kultúrnu činnosť Spoločenstva na základe výsledkov týchto hodnotení, výsledkov porád so všetkými zainteresovanými stranami a činnosti európskych inštitúcií v poslednom období. Preto je vhodné ustanoviť na tento účel program.

               (8)

               Európske inštitúcie sa pri mnohých príležitostiach vyslovili k témam súvisiacim s kultúrnou činnosťou Spoločenstva a úlohami kultúrnej spolupráce, Rada vo svojich uzneseniach z 25. júna 2002 o novom pláne práce zameranom na európsku spoluprácu v oblasti kultúry (7) a v uznesení z 19. decembra 2002 o uskutočnení plánu práce zameraného na európsku spoluprácu v oblasti kultúry (8), Európsky parlament v uznesení z 5. septembra 2001 o kultúrnej spolupráci v Európskej únii (9), uznesení z 28. februára 2002 o vykonávaní programu Kultúra 2000 (10), uznesení z 22. októbra 2002 o význame a dynamike divadla a múzických umení v rozšírenej Európe (11), uznesení zo 4. septembra 2003 o odvetviach kultúrneho priemyslu (12), ako aj Výbor regiónov vo svojom stanovisku z 9. októbra 2003 o predĺžení programu Kultúra 2000.

               (9)

               Vo vyššie uvedených uzneseniach Rada zdôraznila potrebu zaujať na úrovni Spoločenstva jednotnejší prístup ku kultúre a zdôraznila skutočnosť, že európska pridaná hodnota je základným a určujúcim pojmom v rámci európskej spolupráce v oblasti kultúry a základnou podmienkou opatrení Spoločenstva v oblasti kultúry.

               (10)

               Vytvorenie spoločného kultúrneho priestoru pre národy Európy si vyžaduje podporu nadnárodnej mobility kultúrnych činiteľov, nadnárodný pohyb umeleckých a kultúrnych diel a výrobkov, ako aj dialóg a kultúrne výmeny.

               (11)

               Rada vo svojich záveroch zo 16. novembra 2004 o pracovnom pláne v oblasti kultúry (2005–2006), Európsky parlament vo svojom uznesení zo 4. septembra 2003 o odvetviach kultúrneho priemyslu a Európsky hospodársky a sociálny výbor vo svojom stanovisku z 28. januára 2004 o odvetviach kultúrneho priemyslu v Európe vyjadrili svoje názory na potrebu vo väčšej miere zohľadňovať osobitné hospodárske a sociálne charakteristiky neaudiovizuálnych odvetví kultúrneho priemyslu. V novom programe by sa mala navyše zohľadniť príprava spolupráce v oblasti kultúry presadzovaná v rokoch 2002–2004.

               (12)

               V tejto súvislosti je potrebné podporovať intenzívnejšiu spoluprácu medzi kultúrnymi aktérmi podnecovaním tvorby projektov viacročnej spolupráce, ktoré by im umožnili rozvíjať spoločné činnosti, podporovať adresnejšie opatrenia so skutočnou európskou pridanou hodnotou, podporovať symbolické kultúrne podujatia, podporovať európske organizácie pre kultúrnu spoluprácu a analýzu vybraných tém transeurópskeho záujmu, ako aj zber a šírenie informácií a činností zameraných na maximálne zvýšenie vplyvu projektov v oblasti európskej kultúrnej spolupráce a tvorby európskej kultúrnej politiky.

               (13)

               V súlade s rozhodnutím Európskeho parlamentu a Rady č. 1622/2006/ES z 24. októbra 2006 o akcii Spoločenstva na podporu podujatia Európske hlavné mesto kultúry pre roky 2007-2019 (13) by malo toto podujatie, ktoré sa teší veľkej pozornosti Európanov a prispieva k posilneniu pocitu príslušnosti k spoločnému kultúrnemu priestoru, dostať značnú finančnú podporu. V súvislosti s týmto podujatím je potrebné klásť dôraz na transeurópsku kultúrnu spoluprácu.

               (14)

               Mala by sa podporiť činnosť organizácií, ktoré pôsobia v záujme európskej kultúrnej spolupráce, a tak zohrávajú úlohu „vyslancov“ európskej kultúry, na základe skúsenosti Európskej únie v kontexte rozhodnutia Európskeho parlamentu a Rady č. 792/2004/ES z 21. apríla 2004, ktorým sa zavádza akčný program Spoločenstva na podporu organizácií činných na európskej úrovni v oblasti kultúry (14).

               (15)

               Je potrebné, aby program v súlade so zásadou slobody prejavu prispieval k úsiliu Európskej únie podporovať trvalo udržateľný rozvoj a bojovať proti všetkým formám diskriminácie.

               (16)

               Kandidátske krajiny Európskej únie a krajiny EZVO, ktoré sú členmi dohody o EHP, by mali byť potenciálnymi účastníkmi programov Spoločenstva v súlade s dohodami uzavretými s týmito krajinami.

               (17)

               Európska rada prijala na svojom zasadnutí v Solúne 19.–20. júna 2003„Agendu pre západný Balkán: približovanie sa k európskej integrácii“, ktorá ustanovuje, že programy Spoločenstva by mali byť otvorené pre krajiny zúčastnené na procese stabilizácie a pridruženia na základe rámcových dohôd, ktoré s nimi uzavrie Spoločenstvo. Tieto krajiny by mali mať v závislosti od rozpočtovej situácie alebo politických priorít možnosť zúčastňovať sa na programe alebo využívať redukovaný model spolupráce na základe doplnkových rozpočtových prostriedkov a osobitných postupov, na ktorých sa dohodnú dotknuté krajiny.

               (18)

               Program by mal byť otvorený aj pre spoluprácu s tretími krajinami, ktoré s Európskym spoločenstvom podpísali dohody obsahujúce ustanovenia o kultúre, v súlade s postupmi, ktoré sa ustanovia.

               (19)

               V záujme zvýšenia pridanej hodnoty činnosti Spoločenstva je potrebné zaistiť súdržnosť a komplementárnosť činností uskutočňovaných v rámci tohto rozhodnutia a ostatných súvisiacich politík, činností a nástrojov Spoločenstva v súlade s článkom 151 ods. 4 zmluvy. Osobitná pozornosť by sa mala venovať prepojeniu medzi opatreniami Spoločenstva v oblasti kultúry a vzdelávania a činnostiam na podporu výmeny najlepších postupov a užšej spolupráce na európskej úrovni.

               (20)

               Pokiaľ ide o podporu zo strany Spoločenstva, je potrebné vziať do úvahy špecifickú povahu sektoru kultúry v Európe, a najmä zabezpečiť, aby sa čo najviac zjednodušili administratívne a finančné postupy a aby sa prispôsobili sledovaným cieľom, ako aj postupom a vývoju v sektore kultúry.

               (21)

               Komisia, členské štáty a kultúrne kontaktné body by mali podporovať účasť menších subjektov na projektoch viacročnej spolupráce a organizovanie činností, ktorých cieľom je spájať potenciálnych partnerov projektov.

               (22)

               Program by mal spájať osobitné prednosti a odborné schopnosti kultúrnych subjektov z celej Európy. V prípade potreby by mala Komisia a členské štáty prijať opatrenia na riešenie nízkej miery účasti kultúrnych subjektov v ktoromkoľvek z členských štátov alebo účastníckych krajín.

               (23)

               V rámci spolupráce Komisie s členskými štátmi je vhodné zabezpečiť monitorovanie a hodnotenie tohto programu s cieľom umožniť úpravy, najmä pokiaľ ide o priority vykonávania opatrení. Súčasťou hodnotenia by malo byť externé hodnotenie nezávislými a nestrannými subjektmi.

               (24)

               V postupoch monitorovania a hodnotenia programu by sa mali využívať špecifické, merateľné, dosiahnuteľné, relevantné a časovo ohraničené ciele a ukazovatele.

               (25)

               Mali by sa prijať vhodné opatrenia na zabránenie nezrovnalostiam a podvodom a na vymáhanie ušlých, neoprávnene vyplatených alebo nesprávne použitých finančných prostriedkov.

               (26)

               Je vhodné zaviesť jednotný nástroj financovania a plánovania kultúrnej spolupráce pod názvom „program Kultúra“ na obdobie od 1. januára 2007 do 31. decembra 2013.

               (27)

               Toto rozhodnutie stanovuje na celú dobu trvania programu finančné krytie, ktoré je základným odkazom v zmysle bodu 37 Medziinštitucionálnej dohody medzi Európskym parlamentom, Radou a Komisiou zo 17. mája 2006 o rozpočtovej disciplíne a riadnom finančnom hospodárení (15).

               (28)

               Opatrenia potrebné na vykonanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (16).

               (29)

               Opatrenia potrebné na finančné vykonanie tohto rozhodnutia by sa mali prijať v súlade s nariadením Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (17) (ďalej len „rozpočtové pravidlá“) a nariadením Komisie (ES, Euratom) č. 2342/2002 z 23. decembra 2002, ktorým sa stanovujú podrobné pravidlá na vykonávanie nariadenia Rady (ES, Euratom) č. 1605/2002 (18).

               (30)

               Činnosť Spoločenstva dopĺňa vnútroštátne a regionálne činnosti v oblasti kultúrnej spolupráce. Keďže ciele tohto rozhodnutia, a to posilnenie európskeho kultúrneho priestoru založeného na spoločnom kultúrnom dedičstve (nadnárodná mobilita kultúrnych činiteľov v Európe, nadnárodný pohyb kultúrnych a umeleckých diel a výrobkov a medzikultúrny dialóg) nemôžu z dôvodu ich nadnárodného charakteru uspokojivo dosiahnuť členské štáty, ale lepšie ich z dôvodu ich rozsahu alebo účinkov možno dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie týchto cieľov.

               (31)

               Mali by sa zaviesť prechodné ustanovenia s cieľom zaistiť bezproblémový prechod medzi programami ustanovenými rozhodnutiami č. 508/2000/ES alebo č. 792/2004/ES a programom ustanoveným týmto rozhodnutím,

         ROZHODLI TAKTO:
   Článok 1
   Ustanovenie programu a jeho trvanie
   1.   Týmto rozhodnutím sa ustanovuje program Kultúra, ktorý je jednotným viacročným programom opatrení Spoločenstva v oblasti kultúry a ktorý je otvorený pre všetky sektory kultúry a všetky kategórie kultúrnych subjektov (ďalej len „program“).
   2.   Program sa vykonáva v období od 1. januára 2007 do 31. decembra 2013.
   Článok 2
   Rozpočet
   1.   Finančné krytie na vykonávanie programu na obdobie uvedené v článku 1 sa týmto stanovuje na 400 miliónov EUR.
   2.   Ročné rozpočtové prostriedky povoľuje rozpočtový orgán v medziach finančného rámca.
   Článok 3
   Ciele
   1.   Všeobecným cieľom programu je zlepšiť spoločný európsky kultúrny priestor, ktorý sa zakladá na spoločnom kultúrnom dedičstve, prostredníctvom rozvoja kultúrnej spolupráce medzi tvorcami, kultúrnymi aktérmi a kultúrnymi inštitúciami krajín, ktoré sa na programe zúčastňujú, s cieľom podporiť vznik európskeho občianstva. Program je otvorený pre účasť neaudiovizuálnych odvetví kultúrneho priemyslu, najmä malých kultúrnych podnikov, za predpokladu, že tento priemysel koná v pozícii neziskového kultúrneho subjektu.
   2.   Konkrétnymi cieľmi programu sú:

               a)

               podpora nadnárodnej mobility kultúrnych aktérov,

               b)

               podpora nadnárodného pohybu kultúrnych a umeleckých diel a výrobkov,

               c)

               podpora medzikultúrneho dialógu.

         Článok 4
   Oblasti pôsobnosti programu
   1.   Ciele programu sa dosahujú vykonávaním týchto opatrení, ktoré sú opísané v prílohe:

               a)

               Podpora nasledovných kultúrnych činností:

                           —

                           Projekty viacročnej spolupráce

                           —

                           Opatrenia spolupráce

                           —

                           Osobitné činnosti

               b)

               Podpora subjektov pôsobiacich v oblasti kultúry na európskej úrovni,

               c)

               Podpora analýz, zberu a šírenia informácií a činností, ktoré maximálne zvyšujú vplyv projektov v oblasti európskej kultúrnej spolupráce a tvorby európskej kultúrnej politiky.

         2.   Tieto opatrenia sa vykonávajú v súlade s ustanoveniami uvedenými v prílohe.
   Článok 5
   Ustanovenia o tretích krajinách
   1.   Program je otvorený pre tieto krajiny:

               a)

               krajiny EZVO, ktoré sú členmi EHP, v súlade s ustanoveniami dohody o EHP,

               b)

               kandidátske krajiny, ktoré pred pristúpením k Únii využívajú predvstupovú stratégiu, v súlade so všeobecnými zásadami a všeobecnými podmienkami a postupmi účasti týchto štátov na programoch Spoločenstva ustanovenými v rámcových dohodách,

               c)

               krajiny západného Balkánu v súlade s postupmi vymedzenými spoločne s týmito krajinami potom, ako sa uzatvoria rámcové dohody stanovujúce ich účasť na programoch Spoločenstva.

         Krajiny uvedené v tomto odseku sa v plnej miere zúčastňujú na programe pod podmienkou splnenia stanovených podmienok a vyplatenia dodatočných rozpočtových prostriedkov.
   2.   Program je otvorený aj pre spoluprácu s tretími krajinami, ktoré uzavreli so Spoločenstvom dohody o pridružení alebo o spolupráci obsahujúce doložky o kultúre, na základe doplnkových rozpočtových prostriedkov a osobitných postupov, ktoré sa ustanovia.
   Krajiny západného Balkánu uvedené v odseku 1 písm. c), ktoré nemajú záujem zúčastňovať sa na programe v plnom rozsahu, môžu využívať výhody spolupráce s programom za podmienok stanovených v tomto odseku.
   Článok 6
   Spolupráca s medzinárodnými organizáciami
   Program umožňuje spoločnú činnosť s medzinárodnými organizáciami pôsobiacimi v oblasti kultúry, ako je UNESCO alebo Rada Európy, na základe spoločných príspevkov a v súlade s rôznymi pravidlami, ktoré sa vzťahujú v jednotlivých inštitúciách alebo organizáciách na vykonávanie opatrení uvedených v článku 4.
   Článok 7
   Komplementárnosť s inými nástrojmi Spoločenstva
   Komisia zabezpečuje prepojenie programu s ostatnými nástrojmi Spoločenstva, najmä tými, ktoré súvisia so štrukturálnymi fondmi a v oblasti vzdelávania, odbornej prípravy, výskumu, informačnej spoločnosti, občianstva, mládeže, športu, jazykov, sociálneho začlenenia, vonkajších vzťahov EÚ a boja proti všetkým formám diskriminácie.
   Článok 8
   Vykonávanie
   1.   Komisia vykonáva činnosti Spoločenstva, na ktoré sa vzťahuje tento program, v súlade s prílohou.
   2.   V súlade s postupom uvedeným v článku 9 ods. 2 sa prijmú tieto opatrenia:

               a)

               ročný pracovný plán vrátane priorít, výberových kritérií a postupov,

               b)

               ročný rozpočet a rozdelenie finančných prostriedkov medzi jednotlivé činnosti uskutočňované v rámci programu,

               c)

               postupy monitorovania a hodnotenia programu,

               d)

               finančná podpora, ktorú poskytne Spoločenstvo podľa článku 4 ods. 1 písm. a) prvá zarážka: sumy, trvanie, rozdelenie a príjemcovia.

         3.   Všetky ostatné opatrenia potrebné na vykonávanie tohto rozhodnutia sa prijímajú v súlade s poradným postupom uvedeným v článku 9 ods. 3.
   Článok 9
   Výbor
   1.   Komisii pomáha výbor.
   2.   Ak sa odkazuje na tento odsek, uplatnia sa články 4 a 7 rozhodnutia 1999/468/ES so zreteľom na ustanovenia jeho článku 8.
   Lehota ustanovená v článku 4 ods. 3 rozhodnutia 1999/468/ES je dva mesiace.
   3.   Ak sa odkazuje na tento odsek, uplatnia sa články 3 a 7 rozhodnutia č. 1999/468/ES so zreteľom na ustanovenia jeho článku 8.
   4.   Výbor prijme svoj rokovací poriadok.
   Článok 10
   Kultúrne kontaktné body
   1.   Kultúrne kontaktné body vymedzené v oddiele I.3.1 prílohy sú vykonávacími orgánmi pre šírenie informácií o programe na vnútroštátnej úrovni so zreteľom na článok 54 ods. 2 písm. c) a ods. 3 rozpočtových pravidiel.
   2.   Kultúrne kontaktné body musia spĺňať tieto kritériá:

               a)

               mať dostatočný počet pracovníkov, ktorí majú zodpovedajúce odborné a jazykové schopnosti pre prácu v prostredí medzinárodnej spolupráce,

               b)

               mať zodpovedajúcu infraštruktúru, najmä pokiaľ ide o informačnú a komunikačnú technológiu,

               c)

               pracovať v administratívnom prostredí, ktoré im umožňuje uspokojivo vykonávať úlohy a vyhýbať sa konfliktom záujmov.

         Článok 11
   Finančné ustanovenia
   1.   Finančná pomoc sa poskytuje formou grantov pre právnické osoby. Granty možno v určitých prípadoch udeľovať fyzickým osobám v súlade s podmienkami článku 114 ods. 1 rozpočtových pravidiel. Komisia môže taktiež udeľovať fyzickým alebo právnickým osobám odmeny za činnosti alebo projekty vykonávané v rámci programu. V závislosti od povahy činnosti možno povoliť paušálne financovanie a/alebo uplatňovanie jednotkových nákladov.
   2.   Komisia môže na základe charakteristiky príjemcov a povahy činností rozhodnúť o ich oslobodení od overovania odborných spôsobilostí a kvalifikácií potrebných na uskutočnenie navrhovanej činnosti alebo pracovného programu.
   3.   Na určité činnosti európskych hlavných miest kultúry vymedzené podľa rozhodnutia 1419/1999/ES možno poskytnúť grant alebo udeliť cenu.
   Článok 12
   Prínos k iným cieľom Spoločenstva
   Program prispieva k posilňovaniu spoločných cieľov Európskeho spoločenstva najmä:

               a)

               presadzovaním základnej zásady slobody prejavu,

               b)

               podporou lepšieho uvedomenia si významu prispievania k trvalo udržateľnému rozvoju,

               c)

               snahou o podporu vzájomného porozumenia a tolerancie v Európskej únii,

               d)

               účasťou na odstraňovaní akejkoľvek diskriminácie na základe pohlavia, rasového alebo etnického pôvodu, náboženského vyznania alebo presvedčenia, zdravotného postihnutia, veku alebo sexuálnej orientácie.

         Osobitná pozornosť sa bude venovať súladu a komplementárnosti programu a politík Spoločenstva v oblasti kultúrnej spolupráce s tretími krajinami.
   Článok 13
   Monitorovanie a hodnotenie
   1.   Komisia zabezpečuje pravidelné monitorovanie plnenia programu v porovnaní s jeho cieľmi. Výsledky monitorovania a hodnotenia sa využívajú pri vykonávaní programu.
   Monitorovanie zahŕňa najmä vypracovanie správ uvedených v odseku 3 písm. a) a c).
   Konkrétne ciele programu možno na základe výsledkov monitorovacích správ revidovať v súlade s postupom ustanoveným v článku 251 zmluvy.
   2.   Komisia zabezpečuje pravidelné externé a nezávislé hodnotenie programu.
   3.   Komisia predloží Európskemu parlamentu, Rade, Európskemu hospodárskemu a sociálnemu výboru a Výboru regiónov:

               a)

               správu o priebežnom hodnotení dosiahnutých výsledkov a kvalitatívnych a kvantitatívnych aspektov vykonávania tohto programu najneskôr 31. decembra 2010,

               b)

               oznámenie o pokračovaní tohto programu najneskôr 31. decembra 2011,

               c)

               správu o následnom hodnotení najneskôr 31. decembra 2015.

         Článok 14
   Prechodné ustanovenia
   Činnosti, ktoré začali pred 31. decembrom 2006 na základe rozhodnutí č. 508/2000/ES alebo č. 792/2004/ES, sa až do svojho ukončenia riadia ustanoveniami týchto rozhodnutí.
   Výbor zriadený podľa článku 5 rozhodnutia č. 508/2000/ES sa nahrádza výborom ustanoveným v článku 9 tohto rozhodnutia.
   Článok 15
   Účinnosť
   Toto rozhodnutie nadobúda účinnosť v deň nasledujúci po dni jeho uverejnenia v Úradnom vestníku Európskej únie.

      V Štrasburgu z 12. decembra 2006.

            Za Európsky parlament

            Predseda

         P. BORRELL FONTELLES

            Za Radu

            predseda

         M. PEKKARINEN

      (1)  Ú. v. EÚ C 164, 5.7.2005, s. 65.

      (2)  Pozícia Európskeho parlamentu z 25. októbra 2005 (Ú. v. EÚ C 272 E, 9.11.2006, s. 233), spoločná pozícia Rady z 18. júla 2006 (Ú. v. EÚ C 238 E, 3.10.2006, s. 18) a pozícia Európskeho parlamentu z 24. októbra 2006 (zatiaľ neuverejnená v úradnom vestníku). Rozhodnutie Rady z 11. decembra 2006.

      (3)  Rozhodnutie Európskeho parlamentu a Rady č. 719/96/ES z 29. marca 1996, ktorým sa zavádza program na podporu umeleckých a kultúrnych činností, ktoré majú európsky rozmer (Kaleidoscope) (Ú. v. ES L 99, 20.4.1996, s. 20). Rozhodnutie zmenené a doplnené rozhodnutím č. 477/1999/ES (Ú. v. ES L 57, 5.3.1999, s. 2).

      (4)  Rozhodnutie Európskeho parlamentu a Rady č. 2085/97/ES zo 6. októbra 1997, ktorým sa zavádza program na podporu vrátane prekladu v oblasti kníh a čítania (Ariane) (Ú. v. ES L 291, 24.10.1997, s. 26). Rozhodnutie zmenené a doplnené rozhodnutím č. 476/1999/ES (Ú. v. ES L 57, 5.3.1999, s. 1).

      (5)  Rozhodnutie Európskeho parlamentu a Rady č. 2228/97/ES z 13. októbra 1997, ktorým sa zavádza akčný program Spoločenstva v oblasti kultúrneho dedičstva (Raphaël) (Ú. v. ES L 305, 8.11.1997, s. 31). Rozhodnutie zrušené rozhodnutím č. 508/2000/ES (Ú. v. ES L 63, 10.3.2000, s. 1).

      (6)  Rozhodnutie Európskeho parlamentu a Rady č. 508/2000/ES zo 14. februára 2000, ktorým sa zavádza program Kultúra 2000 (Ú. v. ES L 63, 10.3.2000, s. 1). Rozhodnutie naposledy zmenené a doplnené nariadením Rady (ES) č. 885/2004 (Ú. v. EÚ L 168, 1.5.2004, s. 1).

      (7)  Ú. v. ES C 162, 6.7.2002, s. 5.

      (8)  Ú. v. ES C 13, 18.1.2003, s. 5.

      (9)  Ú. v. ES C 72 E, 21.3.2002, s. 142.

      (10)  Ú. v. ES C 293 E, 28.11.2002, s. 105.

      (11)  Ú. v. EÚ C 300 E, 11.12.2003, s. 156.

      (12)  Ú. v. EÚ C 76 E, 25.3.2004, s. 459.

      (13)  Ú. v. EÚ L 304, 3.11.2006, s. 1.

      (14)  Ú. v. EÚ L 138, 30.4.2004, s. 40.

      (15)  Ú. v. EÚ C 139, 14.6.2006, s. 1.

      (16)  Ú. v. ES L 184, 17.7.1999, s. 23. Rozhodnutie zmenené a doplnené rozhodnutím 2006/512/ES (Ú. v. EÚ L 200, 22.7.2006, s. 11).

      (17)  Ú. v. ES L 248, 16.9.2002, s. 1.

      (18)  Ú. v. ES L 357, 31.12.2002, s. 1. Nariadenie naposledy zmenené a doplnené nariadením (ES, Euratom) č. 1248/2006 (Ú. v. EÚ L 227, 19.8.2006, s. 3).

      PRÍLOHA
      I.   OPIS ČINNOSTÍ A PODUJATÍ
      1.   Prvá oblasť: podpora kultúrnych činností
      1.1.   Projekty viacročnej spolupráce
      Program podporuje trvalo udržateľné a štruktúrované projekty kultúrnej spolupráce s cieľom spájať osobitné prednosti a odborné schopnosti kultúrnych subjektov v celej Európe. Účelom tejto podpory je pomáhať projektom spolupráce v ich začiatkoch, štruktúrovaní alebo vo fáze geografického rozširovania. Cieľom je podpora vybudovania trvalo udržateľných základov a dosiahnutie finančnej nezávislosti.
      Každý projekt spolupráce by mal zahŕňať aspoň šesť subjektov zo šiestich rôznych krajín, ktoré sa na programe zúčastňujú. Účelom je spojiť rôzne subjekty z jedného alebo z viacerých odvetví pri rôznych viacročných činnostiach, ktoré môžu byť svojou povahou odvetvové alebo medziodvetvové, ale ktoré musia sledovať spoločný cieľ.
      Každý projekt spolupráce sa zameria na uskutočnenie istého množstva štruktúrovaných viacročných kultúrnych činností. Tieto činnosti sa majú vykonávať počas celej doby financovania Spoločenstvom. Musia obsahovať aspoň dva z troch konkrétnych cieľov uvedených v článku 3 ods. 2. Prioritne sa budú podporovať projekty spolupráce, ktorých zámerom je rozvíjať činnosti zodpovedajúce všetkým trom konkrétnym cieľom uvedeným v danom článku.
      Projekty spolupráce sa vyberú na základe výziev na predloženie návrhov podľa rozpočtových pravidiel. V tejto súvislosti sa výber uskutoční okrem iného na základe uznaných odborných schopností spoluorganizátorov v oblasti ich činnosti, ich finančnej a operačnej kapacity uskutočniť navrhované činnosti, ako aj na základe kvality týchto činností a rozsahu, v ktorom zodpovedajú všeobecnému cieľu a konkrétnym cieľom programu uvedeným v článku 3.
      Projekty spolupráce musia vychádzať z dohody o spolupráci, t. j. zo spoločného dokumentu, ktorý má právnu formu v jednej z účastníckych krajín a je podpísaný všetkými spoluorganizátormi.
      Finančná podpora Spoločenstva nesmie presiahnuť 50 % z rozpočtu na projekt a má zostupný charakter. Nesmie presiahnuť sumu 500 000 EUR ročne na všetky činnosti projektov spolupráce. Táto podpora sa poskytuje na obdobie troch až piatich rokov.
      Na ilustráciu, asi 32 % z celkovej sumy rozpočtových prostriedkov pridelených na program je určených na tento typ finančnej podpory.
      1.2.   Opatrenia spolupráce
      Program podporuje odvetvové alebo medziodvetvové činnosti kultúrnej spolupráce európskych subjektov. Prioritou je tvorivosť a inovácia. Osobitne sa budú podporovať činnosti zamerané na skúmanie možností spolupráce s cieľom ich dlhodobého rozvoja.
      Každá činnosť by sa mala koncipovať a uskutočňovať v partnerstve najmenej troch kultúrnych subjektov v troch rôznych účastníckych krajinách bez ohľadu na to, či sú alebo nie sú z jedného alebo viacerých odvetví.
      Činnosti sa vyberajú na základe výziev na predloženie návrhov podľa rozpočtových pravidiel a ich vykonávacích opatrení. V tejto súvislosti sa výber činností uskutoční aj na základe uznaných odborných schopností spoluorganizátorov, ich finančnej a operačnej kapacity uskutočniť navrhované činnosti, ako aj kvality týchto činností a rozsahu, v ktorom zodpovedajú všeobecnému cieľu a konkrétnym cieľom programu uvedeným v článku 3.
      Podpora Spoločenstva nesmie presiahnuť 50 % z rozpočtu na projekt. Nesmie byť nižšia než 50 000 EUR a ani vyššia než 200 000 EUR. Podpora sa poskytuje najviac na 24 mesiacov.
      Podmienky stanovené pre takúto činnosť, ktoré sa týkajú minimálneho počtu subjektov, ktoré musia predložiť projekty, ako aj minimálnej a maximálnej výšky podpory Spoločenstva, sa môžu prispôsobiť, aby sa zohľadnili osobitné podmienky literárneho prekladu.
      Na ilustráciu, asi 29 % z celkovej sumy rozpočtových prostriedkov pridelených na program je určených na tento typ finančnej podpory.
      1.3.   Osobitné činnosti
      Program je určený aj na podporu osobitných činností. Tieto činnosti sú osobitné z hľadiska rozsahu a pôsobnosti, vyvolávajú značnú odozvu u európskych národov a napomáhajú k lepšiemu uvedomeniu si príslušnosti k rovnakému spoločenstvu, ako aj kultúrnej rozmanitosti členských štátov, a tiež prispievajú k medzikultúrnemu a medzinárodnému dialógu. Musia spĺňať aspoň dva z troch konkrétnych cieľov uvedených v článku 3.
      Tieto osobitné činnosti zároveň prispievajú k väčšiemu zviditeľneniu kultúrnej činnosti Spoločenstva v rámci Európskej únie a za jej hranicami. Prispievajú tiež k zvýšeniu všeobecného povedomia o bohatstve a rozmanitosti európskej kultúry.
      Výrazná podpora sa poskytne podujatiu „Európske hlavné mestá kultúry“ s cieľom uskutočňovať činnosti, ktoré kladú dôraz na zviditeľnenie Európy a transeurópsku kultúrnu spoluprácu.
      Medzi „osobitné činnosti“ sa môže zaradiť aj udeľovanie odmien, keďže upozorňuje na umelcov, kultúrne alebo umelecké diela alebo výkony a zviditeľňuje ich za štátnymi hranicami, a tým podporuje mobilitu a kultúrnu výmenu.
      V tejto súvislosti sa tiež môže podporiť spolupráca s tretími krajinami a medzinárodnými organizáciami, ako sa uvádza v článku 5 ods. 2 a v článku 6.
      Uvedené príklady netvoria kompletný zoznam opatrení, ktoré by mohli získať podporu v rámci tejto oblasti programu.
      Postup pri výbere osobitných činností bude závisieť od príslušnej činnosti. Finančné prostriedky sa poskytnú na základe výziev na predloženie návrhov a ponúk, okrem prípadov uvedených v článkoch 54 a 168 rozpočtových pravidiel. Tiež sa zohľadní, v akej miere zodpovedá každá činnosť všeobecnému cieľu a konkrétnym cieľom programu uvedeným v článku 3 tohto rozhodnutia.
      Podpora Spoločenstva nesmie presiahnuť 60 % z rozpočtu na projekt.
      Na ilustráciu, asi 16 % z celkovej sumy rozpočtových prostriedkov pridelených na program je určených na tento typ finančnej podpory.
      2.   Druhá oblasť: podpora subjektov pôsobiacich na európskej úrovni v oblasti kultúry
      Táto podpora má podobu prevádzkového grantu na spolufinancovanie výdavkov spojených so stálym programom práce subjektu, ktorý sleduje cieľ transeurópskeho všeobecného záujmu v oblasti kultúry alebo cieľ, ktorý je časťou politiky Európskej únie v tejto oblasti.
      Ustanovuje sa, že tieto granty sa poskytujú na základe každoročných výziev na predloženie návrhov.
      Na ilustráciu, asi 10 % z celkovej sumy rozpočtových prostriedkov pridelených na program je určených na túto oblasť.
      Podporiť sa môžu subjekty, ktoré v oblasti kultúrnej spolupráce fungujú jedným alebo viacerými z týchto spôsobov:

                  —

                  poskytujú zastúpenie na úrovni Spoločenstva,

                  —

                  zbierajú alebo šíria informácie na uľahčenie kultúrnej spolupráce v rámci Európskeho spoločenstva,

                  —

                  vytvárajú kontakty na európskej úrovni pre orgány pôsobiace v oblasti kultúry,

                  —

                  zúčastňujú sa na projektoch kultúrnej spolupráce alebo fungujú ako vyslanci európskej kultúry.

            Tieto organizácie musia mať skutočný európsky rozmer. Z tohto hľadiska musia vykonávať svoje činnosti na európskej úrovni, samy alebo vo forme rôznych koordinovaných združení, a ich štruktúra (registrovaní členovia) a ich činnosti musia mať potenciálny vplyv na celú Európsku úniu alebo musia zahŕňať aspoň sedem európskych krajín.
      Táto oblasť je prístupná pre subjekty podporované na základe prílohy 1 časť 2 rozhodnutia č. 792/2004/ES, ako aj pre všetky ostatné subjekty činné na európskej úrovni v oblasti kultúry za predpokladu, že spĺňajú ciele stanovené v článku 3 tohto rozhodnutia a vyhovujú požiadavkám a podmienkam tohto rozhodnutia.
      Výber organizácií, ktorým sa poskytnú granty na činnosť, prebieha na základe výzvy na predloženie návrhov. Zohľadňuje sa pri ňom skutočnosť, do akej miery zodpovedá pracovný program organizácií konkrétnym cieľom uvedeným v článku 3.
      Celková výška prevádzkového grantu na činnosť, udeleného v rámci tejto oblasti, nesmie presiahnuť 80 % prípustných výdavkov organizácie za kalendárny rok, na ktorý je grant poskytnutý.
      3.   Tretia oblasť: podpora analýz, podpora zberu a šírenia informácií a podpora maximálneho zvýšenia vplyvu projektov v oblasti kultúrnej spolupráce
      Na ilustráciu, asi 5 % z celkovej sumy rozpočtových prostriedkov pridelených na program je určených na túto oblasť.
      3.1.   Podpora kultúrnych kontaktných bodov
      S cieľom zabezpečiť adresné a efektívne šírenie praktických informácií o programe priamo medzi občanmi umožňuje táto oblasť podporu z „kultúrnych kontaktných bodov“. Tieto orgány, ktoré pôsobia na vnútroštátnej úrovni, sa zriadia na báze dobrovoľnosti podľa článku 39 nariadenia (ES, Euratom) č. 2342/2002.
      Poslaním kultúrnych kontaktných bodov je:

                  —

                  podporovať program,

                  —

                  uľahčovať prístup k programu a podporovať účasť čo najväčšieho počtu profesionálov a iných subjektov z oblasti kultúry na jeho činnostiach prostredníctvom účinného šírenia informácií a vytvárania vhodných iniciatív na tvorbu vzájomných kontaktných sietí;

                  —

                  zabezpečovať efektívne prepojenie s rôznymi inštitúciami podporujúcimi sektor kultúry v členských štátoch, a tým prispievať ku komplementárnosti opatrení v rámci programu a národných podporných opatrení;

                  —

                  v prípade potreby poskytovať informácie o iných programoch Spoločenstva otvorených pre kultúrne projekty.

            3.2.   Podpora analýz v oblasti kultúrnej spolupráce
      Program podporí uskutočnenie štúdií a vypracovanie analýz v oblasti európskej kultúrnej spolupráce a rozvoja európskej kultúrnej politiky. Účelom tejto podpory je zvýšiť objem a kvalitu informácií a údajov s cieľom vypracovať komparatívne údaje a analýzy o kultúrnej spolupráci na európskej úrovni, najmä čo sa týka mobility tvorcov a kultúrnych aktérov, pohybu umeleckých diel a umeleckých a kultúrnych výrobkov a medzikultúrneho dialógu.
      V rámci tejto oblasti možno podporovať štúdie a analýzy, ktoré prispievajú k obohateniu vedomostí o fenoméne transeurópskej kultúrnej spolupráce a k vytváraniu priaznivých podmienok pre jej rozmach. Osobitne sa podporia projekty zamerané na zber a analýzu štatistických údajov.
      3.3.   Podpora zberu a šírenia informácií a podpora maximálneho zvýšenia vplyvu projektov v oblasti kultúrnej spolupráce.
      Program podporuje zber a šírenie informácií a činnosti zamerané na maximálne zvýšenie vplyvu projektov prostredníctvom vytvorenia internetového nástroja zameraného na potreby odborníkov na kultúru v oblasti transeurópskej kultúrnej spolupráce.
      Tento nástroj by mal umožniť výmenu skúseností a osvedčených postupov, šírenie informácií o programe a transeurópsku kultúrnu spoluprácu v širšom zmysle.
      II.   RIADENIE PROGRAMU
      Finančné prostriedky pridelené na program môžu pokryť aj náklady na prípravné činnosti, činnosti v rámci monitorovania, kontroly, auditu a hodnotenia, ktoré sú priamo potrebné na riadenie programu a dosahovanie jeho cieľov, hlavne na štúdie, zasadnutia, informačné činnosti a publikačné činnosti, ako aj výdavky spojené s informačnými sieťami s cieľom výmeny informácií, akékoľvek výdavky na administratívnu a technickú pomoc, ktoré Komisia vynaloží na riadenie programu.
      III.   KONTROLY A AUDITY
      Pre projekty vybrané v súlade s postupom uvedeným v článku 11 ods. 2 sa zavádza systém auditu na výberovom základe.
      Príjemca grantu poskytne Komisii všetky podporné dokumenty o výdavkoch vynaložených počas päťročného obdobia odo dňa záverečnej platby. Príjemca grantu zabezpečí, aby podporné dokumenty, ktorými disponujú jeho partneri alebo členovia, boli v prípade potreby poskytnuté Komisii.
      Komisia môže vykonať kontrolu používania prostriedkov z grantu buď priamo prostredníctvom svojich zamestnancov alebo prostredníctvom akejkoľvek inej kvalifikovanej externej organizácie podľa vlastného výberu. Takéto audity možno vykonávať počas celého obdobia trvania zmluvy, ako aj počas päťročného obdobia odo dňa vyplatenia zostatku grantu. Výsledky auditu môžu v krajnom prípade viesť k rozhodnutiam Komisie o vymáhaní finančných prostriedkov.
      Pracovníci Komisie a externí pracovníci splnomocnení Komisiou majú na účely výkonu auditu primeraný prístup do kancelárií príjemcu grantu, ako aj k všetkým potrebným informáciám, a to aj v elektronickej podobe.
      Dvor audítorov a Európsky úrad pre boj proti podvodom (OLAF) majú rovnaké práva ako Komisia, najmä právo na prístup.
      Komisia na ochranu finančných záujmov Spoločenstva pred spreneverou a inými podvodmi je zároveň oprávnená vykonávať kontroly a inšpekcie na mieste v rámci tohto programu podľa nariadenia Rady (Euratom, ES) č. 2185/96 (1). V prípade potreby vykonáva OLAF vyšetrovania, ktoré sú upravené nariadením Európskeho parlamentu a Rady (ES) č. 1073/1999 (2).
      IV.   INFORMÁCIE, KOMUNIKÁCIA A ČINNOSTI ZAMERANÉ NA MAXIMÁLNE ZVÝŠENIE VPLYVU PROJEKTOV
      1.   Komisia
      S cieľom uľahčiť vykonávanie programu môže Komisia organizovať semináre, konferencie alebo zasadnutia a uskutočniť akékoľvek informačné, publikačné, propagačné a prípadne iné činnosti zamerané na zvýšenie vplyvu projektov, ako aj monitorovanie a hodnotenie programu. Takéto činnosti môžu byť financované prostredníctvom grantov, postupom verejného obstarávania alebo ich môže organizovať a financovať priamo Komisia.
      2.   Kontaktné body
      Komisia a členské štáty zriaďujú na dobrovoľnom základe kultúrne kontaktné body a podporujú výmenu informácií prospešných pre vykonávanie programu prostredníctvom kultúrnych kontaktných bodov, ktoré sú vykonávacími orgánmi na vnútroštátnej úrovni podľa ustanovení článku 54 ods. 2 písm. c) a ods. 3 rozpočtových pravidiel.
      3.   Členské štáty
      Bez toho, aby bol dotknutý článok 87 zmluvy, členské štáty môžu v prípade potreby ustanoviť podporné systémy pre individuálnu mobilitu kultúrnych aktérov, aby sa vyriešil problém ich nízkej účasti na programe. Táto podpora môže prebiehať formou cestovných grantov pre kultúrne subjekty, aby sa uľahčila prípravná fáza nadnárodných kultúrnych projektov.
      V.   ROZDELENIE CELKOVÉHO ROZPOČTU
      Rozdelenie celoročného rozpočtu na program

                  Percento z rozpočtu

                  Oblasť 1 (podpora kultúrnych činností)

                  asi 77 %

                              —

                              projekty viacročnej spolupráce

                  asi 32 %

                              —

                              opatrenia spolupráce

                  asi 29 %

                              —

                              osobitné činnosti

                  asi 16 %

                  Oblasť 2 (podpora subjektov pôsobiacich v oblasti kultúry na európskej úrovni)

                  asi 10 %

                  Oblasť 3 (podpora analýzy, zberu a šírenia informácií)

                  asi 5 %

                  Celkové prevádzkové výdavky

                  asi 92 %

                  Riadenie programu

                  asi 8 %

            Tieto percentá sú orientačné a môže ich zmeniť výbor ustanovený v článku 9 v súlade s postupom uvedeným v článku 9 ods. 2.

         (1)  Ú. v. ES L 292, 15.11.1996, s. 2.

         (2)  Ú. v. ES L 136, 31.5.1999, s. 1.


title: 2006/215/ES: Rozhodnutie Komisie z  15. marca 2006  o zriadení skupiny odborníkov na vysokej úrovni, ktorá má radiť Európskej komisii pri implementácii a rozvoji stratégie i2010

text:
               17.3.2006

               SK

               Úradný vestník Európskej únie

               L 80/74

      ROZHODNUTIE KOMISIE

   z 15. marca 2006
   o zriadení skupiny odborníkov na vysokej úrovni, ktorá má radiť Európskej komisii pri implementácii a rozvoji stratégie i2010
   (2006/215/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   keďže:

               (1)

               Ako naznačujú závery oznámenia Komisie nazvaného „i2010 – Európska informačná spoločnosť pre rast a zamestnanosť“ (1) (ďalej len „i2010“), Komisia „prehĺbi dialóg so zainteresovanými stranami“ a bude v oblasti IKT „spolupracovať s členskými štátmi najmä prostredníctvom otvorenej metódy koordinácie“. Preto Komisia môže v prípade potreby využiť pomoc a odborné znalosti poradného orgánu s funkcionármi členských štátov špecializujúcimi sa na oblasť politiky IKT.

               (2)

               Skupina musí prispieť k účinnej implementácii i2010.

               (3)

               Skupinu musia tvoriť zástupcovia na vysokej úrovni z členských štátov a musí byť otvorená pre pozorovateľov z pristupujúcich štátov a štátov EHP.

               (4)

               Preto sa musí zriadiť „skupina odborníkov na vysokej úrovni pre i2010“ a musí sa podrobne vymedziť jej oblasti pôsobnosti a štruktúry,

         ROZHODLA TAKTO:
   Článok 1
   Komisia týmto zriaďuje skupinu odborníkov s názvom Skupina odborníkov na vysokej úrovni pre i2010, ďalej len „skupina“.
   Článok 2
   Úloha
   Komisia môže so skupinou konzultovať akékoľvek otázky týkajúce sa implementácie stratégie i2010.
   Úlohou skupiny je:

               —

               diskutovať o strategických otázkach politiky IKT v kontexte i2010 a v širšom kontexte Lisabonskej agendy, preskúmať účinnosť i2010 a poskytovať vstupy a rady týkajúce sa možných zlepšení a úprav činností v rámci i2010 na základe monitorovania implementácie i2010 a vývoja politiky,

               —

               pôsobiť ako fórum pre diskusie o stratégii a pre výmenu skúseností so zapojením všetkých útvarov Komisie a

               —

               vymieňať si názory na otázky vyplývajúce z národných plánov reformy v oblastiach, na ktoré sa vzťahuje i2010, v súvislosti s dosahovaním cieľov Lisabonskej stratégie.

         Článok 3
   Zloženie skupiny – menovanie členov
   1.   Skupinu tvoria jednotliví zástupcovia členských štátov a zástupca Komisie. Zástupcov členských štátov môžu sprevádzať vhodní kolegovia v súlade s námetom diskusie bez toho, aby boli dotknuté platné predpisy o náhrade výdavkov na zasadnutia. Zástupcami budú vysokí úradníci štátnej správy zaoberajúci sa informačnou spoločnosťou na vnútroštátnej úrovni, schopní zabezpečiť primeranú koordináciu medzi vnútroštátnymi verejnými orgánmi angažovanými v rôznych oblastiach pokrytých stratégiou i2010.
   2.   Komisia môže povoliť účasť pozorovateľov zo štátov EHP a pristupujúcich krajín. Títo pozorovatelia sú nominovaní na základe rovnakých kritérií, aké sú uvedené v odseku 1.
   3.   Členské štáty, štáty EHS a pristupujúce štáty oznámia Komisii mená a kontaktné údaje nominovaných osôb a všetky následné zmeny.
   4.   Mená menovaných členov sa zverejnia na internetovej stránke i2010 (www.europa.eu.int/i2010). Generálne riaditeľstvo pre informačnú spoločnosť a médiá aktualizuje zoznam členov po každej zmene oznámenej členskými štátmi.
   Článok 4
   Fungovanie skupiny
   1.   Skupine predsedá Komisia.
   2.   Komisia môže po konzultácii so skupinou vytvoriť podskupiny s cieľom preskúmať konkrétne otázky v oblasti pôsobnosti vymedzenej skupinou; podskupiny sa rozpustia hneď po splnení tejto úlohy.
   3.   Komisia môže požiadať odborníkov alebo pozorovateľov so špecifickými odbornými znalosťami v oblasti, ktorá je na programe rokovaní, aby sa zúčastnili na rokovaniach skupiny alebo podskupiny, ak to považuje za užitočné a/alebo potrebné.
   4.   Ak Komisia uvedie, že informácie získané počas účasti na práci skupiny alebo podskupiny sa týkajú dôverných otázok, tieto informácie ďalej nemožno voľne šíriť.
   5.   Skupina prijme svoj rokovací poriadok na základe štandardného rokovacieho poriadku (2).
   6.   Komisia môže zverejniť akékoľvek zhrnutie, záver, čiastočný záver alebo pracovný dokument skupiny.
   Článok 5
   Výdavky na zasadnutia skupiny
   Cestovné výdavky a výdavky na pobyt, ktoré platia členovia, odborníci a pozorovatelia v súvislosti s činnosťou skupiny, hradí Komisia v súlade s ustanoveniami platnými v rámci Komisie. Za plnenie svojich povinností členovia skupiny nedostávajú honorár.
   Náklady na zasadnutia sa hradia v rámci obmedzení finančných prostriedkov pridelených príslušnému oddeleniu podľa ročného postupu prideľovania finančných zdrojov.
   Článok 6
   Nadobudnutie účinnosti
   Toto rozhodnutie nadobúda účinnosť dňom uverejnenia v Úradnom vestníku Európskej únie.
   Uplatňuje sa do 31. decembra 2010. Do tohto dňa Komisia rozhodne o prípadnom predĺžení jeho účinnosti.

      V Bruseli 15. marca 2006

            Za Komisiu

         Viviane REDING

            členka Komisie

      (1)  KOM(2005) 229, konečné znenie.

      (2)  SEK(2005) 1004 z 27. júla 2005, príloha III.


title: 2010/589/EÚ: Rozhodnutie Rady z  27. septembra 2010 , ktorým sa mení, dopĺňa a predlžuje obdobie uplatňovania rozhodnutia 2007/641/ES o uzavretí konzultácií s Republikou Fidžijských ostrovov podľa článku 96 Dohody o partnerstve AKT – EÚ a článku 37 nástroja rozvojovej spolupráce

text:
               2.10.2010

               SK

               Úradný vestník Európskej únie

               L 260/10

         ROZHODNUTIE RADY
   z 27. septembra 2010,
   ktorým sa mení, dopĺňa a predlžuje obdobie uplatňovania rozhodnutia 2007/641/ES o uzavretí konzultácií s Republikou Fidžijských ostrovov podľa článku 96 Dohody o partnerstve AKT – EÚ a článku 37 nástroja rozvojovej spolupráce
   (2010/589/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a zrevidovanú v Luxemburgu 25. júna 2005 (2) (ďalej len „Dohoda o partnerstve AKT – EÚ“), a najmä na jej článok 96,
   so zreteľom na vnútornú dohodu medzi zástupcami vlád členských štátov zasadajúcich v Rade o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve krajín AKT – ES (3), a najmä na jej článok 3,
   so zreteľom na nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (4) (ďalej len „nástroj rozvojovej spolupráce“), a najmä na jeho článok 37,
   so zreteľom na návrh Európskej komisie,
   keďže:

               (1)

               Rozhodnutie 2007/641/ES (5) o uzavretí konzultácií s Republikou Fidžijských ostrovov podľa článku 96 Dohody o partnerstve AKT – EÚ a článku 37 nástroja rozvojovej spolupráce bolo prijaté s cieľom implementovať vhodné opatrenia po porušení základných prvkov uvedených v článku 9 Dohody o partnerstve krajín AKT – EÚ a hodnôt uvedených v článku 3 nástroja rozvojovej spolupráce.

               (2)

               Tieto opatrenia boli predĺžené rozhodnutím 2009/735/ES (6) a následne rozhodnutím Rady 2010/208/EÚ (7) vzhľadom na to, že zatiaľ nielen že neboli splnené dôležité záväzky týkajúce sa podstatných prvkov Dohody o partnerstve krajín AKT – EÚ a nástroja rozvojovej spolupráce, ale v poslednej dobe došlo v mnohých týchto záväzkoch aj k významnému regresívnemu vývoju.

               (3)

               Obdobie uplatňovania opatrení uvedených v rozhodnutí 2007/641/ES skončí 1. októbra 2010. Je vhodné predĺžiť jeho platnosť, pričom obsah týchto vhodných opatrení by sa mal náležite technicky aktualizovať,

         PRIJALA TOTO ROZHODNUTIE:
   Článok 1
   Rozhodnutie 2007/641/ES sa týmto mení a dopĺňa takto:

               1.

               V článku 3 sa druhý odsek nahrádza takto:
               „Platnosť rozhodnutia sa končí 31. marca 2011. Preskúmava sa pravidelne najmenej raz za každých šesť mesiacov“.

               2.

               Príloha sa nahrádza textom uvedeným v prílohe k tomuto rozhodnutiu.

         Článok 2
   List v prílohe k tomuto rozhodnutiu je určený Republike Fidžijských ostrovov.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 27. septembra 2010

            Za Radu

            predseda

         K. PEETERS

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 28.10.2005, s. 4.

      (3)  Ú. v. ES L 317, 15.12.2000, s. 376.

      (4)  Ú. v. EÚ L 378, 27.12.2006, s. 41.

      (5)  Ú. v. EÚ L 260, 5.10.2007, s. 15.

      (6)  Ú. v. EÚ L 262, 6.10.2009, s. 43.

      (7)  Ú. v. EÚ L 89, 9.4.2010, s. 7.

      PRÍLOHA

         NÁVRH LISTU

      Jeho excelencia Ratu Epeli NAILATIKAU
      prezident Republiky Fidžijských ostrovov
      Suva
      Republika Fidžijských ostrovov
      Vaša Excelencia,
      Európska únia (EÚ) prisudzuje veľkú dôležitosť ustanoveniam článku 9 dohody o partnerstve AKT – EÚ a článku 3 nástroja rozvojovej spolupráce. Partnerstvo AKT – EÚ je založené na rešpektovaní ľudských práv, zásad demokracie a právneho štátu, ktoré sú základnými prvkami dohody o partnerstve AKT – EÚ a tvoria základ našich vzájomných vzťahov.
      Dňa 11. decembra 2006 Rada EÚ odsúdila vojenský prevrat na Fidži.
      Podľa článku 96 dohody o partnerstve AKT – EÚ a berúc do úvahy vojenský prevrat z 5. decembra 2006, ktorý porušil základné prvky uvedené v článku 9 uvedenej dohody, EÚ vyzvala Republiku Fidžijských ostrovov(Fidži) na konzultácie v zmysle dohody o partnerstve AKT –EÚ, aby dôkladne prešetrila vzniknutú situáciu, a ak je to nevyhnutné, uskutočnila kroky na jej nápravu.
      Formálna časť týchto konzultácií sa konala 18. apríla 2007 v Bruseli. EÚ privítala, že dočasná vláda Fidži potvrdila množstvo kľúčových záväzkov týkajúcich sa ľudských práv a základných slobôd, rešpektovania zásad demokracie a právneho štátu, ako sa uvádza nižšie, a navrhla pozitívne opatrenia súvisiace s ich implementáciou.
      Žiaľ, odvtedy došlo k regresívnemu vývoju vo viacerých oblastiach, najmä v apríli 2009, čo znamená, že Fidži v súčasnosti porušuje niekoľko svojich záväzkov. Týka sa to najmä zrušenia ústavy, veľmi značného odkladu konania parlamentných volieb a porušovania ľudských práv. Hoci implementácia záväzkov je značne oneskorená, väčšina týchto záväzkov je vzhľadom na súčasnú situáciu na Fidži veľmi relevantná. Z tohto dôvodu sú pripojené k tomuto listu. Keďže Fidži sa jednostranne rozhodlo porušiť množstvo kľúčových záväzkov, dôsledkom bolo obmedzenie finančných prostriedkov určených na rozvoj.
      V duchu partnerstva, ktoré tvorí základ dohody o partnerstve AKT– EÚ, vyjadrila EÚ svoju ochotu zapojiť sa do nových formálnych konzultácií hneď, len čo nastanú prijateľné vyhliadky na pozitívne uzavretie takýchto konzultácií. Dočasný premiér vlády 1. júla 2009 predstavil plán reforiem a návratu k demokratickému poriadku. EÚ je pripravená zapojiť sa do dialógu o tomto pláne a zvážiť, či môže slúžiť ako základ pre nové konzultácie. EÚ sa v súlade s tým rozhodla rozšíriť existujúce vhodné opatrenia pre Fidži s cieľom vytvoriť príležitosť pre nové konzultácie. Keďže niektoré z vhodných opatrení sú už v súčasnosti zastarané, dospelo sa k záveru, že namiesto ich jednostrannej aktualizácie EÚ uprednostňuje ďalej preskúmať možnosti nových konzultácií s Fidži. Z tohto dôvodu je mimoriadne dôležité, aby sa dočasná vláda zaviazala k otvorenému vnútropolitickému dialógu a k flexibilite, pokiaľ ide o časový rámec pre plán reforiem. Hoci pozícia EÚ sa vždy bude opierať o podstatné prvky dohody o partnerstve AKT – EÚ, ako aj o jej základné zásady, najmä pokiaľ ide o vedúcu úlohu dialógu a plnenie vzájomných záväzkov, je potrebné zdôrazniť, že na strane EÚ neexistujú žiadne predčasné závery týkajúce sa výsledku budúcich konzultácií.
      Ak nové konzultácie povedú k podstatným záväzkom zo strany Fidži, EÚ je zaviazaná vykonať včasnú, pozitívnu revíziu týchto vhodných opatrení. Naopak, ak sa situácia na Fidži nezlepší, naďalej dôjde k znižovaniu finančných prostriedkov na rozvoj určených pre Fidži. Najmä posúdenie pokroku dosiahnutého na ceste k opätovnému nastoleniu ústavného poriadku bude pre EÚ smerodajným pri prijímaní budúcich rozhodnutí o sprievodných opatreniach pre krajiny protokolu o cukre a národnom orientačnom programe pre Fidži v rámci 10. Európskeho rozvojového fondu (ERF).
      Kým sa neuskutočnia nové konzultácie, EÚ vyzýva Fidži, aby pokračovalo a ďalej zintenzívnilo rozšírený politický dialóg.
      Vhodné opatrenia sú tieto:

                  —

                  humanitárna pomoc a priama pomoc pre občiansku spoločnosť môže pokračovať,

                  —

                  prebiehajúce činnosti v oblasti spolupráce, zvlášť tie, ktoré patria do 8. a 9. ERF môžu pokračovať,

                  —

                  činnosti v oblasti spolupráce, ktoré by mohli prispieť k návratu k demokracii a zlepšeniu správy vecí verejných sa môžu realizovať, okrem veľmi výnimočných prípadov,

                  —

                  opatrenia naplánované na rok 2006, ktoré sprevádzajú reformu v sektore cukru, sa môžu implementovať. Fidži 19. júna 2007 podpísalo na technickej úrovni dohodu o financovaní. Je potrebné poznamenať, že súčasťou dohody o financovaní je doložka o pozastavení pomoci,

                  —

                  príprava a prípadný podpis viacročného indikatívneho programu na roky 2011 – 2013, týkajúci sa opatrení, ktoré sprevádzajú reformu v sektore cukru, sa môže realizovať,

                  —

                  skompletizovanie, podpis na technickej úrovni a implementácia Dokumentu národnej stratégie a národného orientačného programu v rámci 10. ERF s indikatívnym finančným rámcom, ako aj možná alokácia stimulačného podielu vo výške až do 25 % tejto sumy budú podmienené implementáciou záväzkov v oblasti ľudských práv a právneho štátu, a najmä tým, že dočasná vláda bude garantom ústavy, že bude plne rešpektovaná nezávislosť súdnictva, že sa čo najskôr zruší nariadenie o výnimočnom stave opätovne zavedenom 6. septembra 2007, že v prípade všetkých obvinení z porušovania ľudských práv prebehne vyšetrovanie alebo konanie v súlade s príslušnými postupmi a štruktúrami podľa právnych predpisov Fidži a že dočasná vláda vynaloží maximálne úsilie, aby zabránila bezpečnostným zložkám vydávať stanoviská na účely zastrašovania,

                  —

                  počas roka 2007 neboli žiadne alokácie na cukor,

                  —

                  poskytnutie alokácie na cukor na rok 2008 záviselo od dôkazov o dôveryhodnej a včasnej príprave volieb v súlade s odsúhlasenými záväzkami, najmä pokiaľ ide o sčítanie ľudu, nové vymedzenie volebných obvodov a reformu volebného systému v súlade s ústavou, ako aj od prijatia opatrení na zabezpečenie fungovania volebného úradu vrátane vymenovania osoby dohliadajúcej na priebeh volieb do 30. septembra 2007 v súlade s ústavou. Alokácia na cukor na rok 2008 bola pozastavená 31. decembra 2009,

                  —

                  alokácia na cukor na rok 2009 bola zrušená v máji 2009, pretože dočasná vláda rozhodla odložiť všeobecné voľby do septembra 2014,

                  —

                  alokácia na cukor na rok 2010 bola zrušená pred 1. májom 2010, pretože sa nedosiahol žiadny pokrok pri demokratizácii krajiny, avšak vzhľadom na kritickú situáciu v sektore cukru Komisia vyhradila časť alokácie na poskytnutie priamej pomoci prostredníctvom delegácie v meste Suva obyvateľstvu, ktoré je priamo závislé na produkcii cukru, s cieľom zmierniť negatívne sociálne dôsledky. Poskytovanie každej takejto pomoci musia potvrdiť legislatívne a rozpočtové orgány EÚ,

                  —

                  okrem pomoci uvedenej v tomto liste by sa mohla zvážiť ďalšia pomoc na prípravu a implementáciu kľúčových záväzkov, najmä pomoc pri príprave a/alebo uskutočňovaní volieb,

                  —

                  regionálna spolupráca a zapojenie sa Fidži do tejto spolupráce nie sú dotknuté,

                  —

                  spolupráca s Európskou investičnou bankou a s Centrom pre rozvoj podnikania môže pokračovať za predpokladu včasného splnenia prijatých záväzkov.

            Kontrola záväzkov bude v súlade so zväzkami uvedenými v prílohe k tomuto listu týkajúcimi sa pravidelného dialógu, spolupráce s misiami a podávania správ.
      Ďalej Európska únia očakáva od Fidži plnú spoluprácu s Fórom tichomorských ostrovov, ktorá sa týka implementácie odporúčaní od skupiny prominentných osobností parafovaných fórom ministrov zahraničných vecí na ich stretnutí 16. marca 2007 vo Vanuatu.
      EÚ bude naďalej dôkladne pozorovať situáciu na Fidži. Podľa článku 8 dohody o partnerstve AKT – EÚ sa zintenzívni politický dialóg s Fidži, aby sa zabezpečilo rešpektovanie ľudských práv, obnova demokracie a rešpektovanie právneho štátu. Tento intenzívny dialóg bude prebiehať dovtedy, kým obe strany neusúdia, že splnil svoj účel.
      EÚ si vymedzuje právo upraviť vhodné opatrenia, ak zo strany dočasnej vlády dôjde k spomaleniu, prerušeniu alebo regresívnemu vývoju pri implementácii prijatých záväzkov.
      EÚ zdôrazňuje, že výsady Fidži v rámci spolupráce s EÚ závisia od rešpektovania základných prvkov dohody o partnerstve AKT – EÚ a hodnôt uvedených v nástroji o rozvojovej spolupráci. Aby mohla EÚ dospieť k presvedčeniu, že dočasná vláda je plne pripravená pokračovať v implementácii prijatých záväzkov, je mimoriadne dôležité, aby bol pri napĺňaní týchto záväzkov zaznamenaný v dohľadnej dobe výrazný pokrok.
      S úctou

         V Bruseli

               Za Komisiu

            …

               Za Radu

            …

         PRÍLOHA K PRÍLOHE

            ZÁVÄZKY ODSÚHLASENÉ S REPUBLIKOU FIDŽIJSKÝCH OSTROVOV

         A.   Rešpektovanie zásad demokracie

         Záväzok č. 1
         Slobodné a spravodlivé parlamentné voľby sa uskutočnia do 24 mesiacov od 1. marca 2007 na základe záverov hodnotiacej správy, ktorú vypracujú nezávislí pozorovatelia vymenovaní sekretariátom Fóra tichomorských ostrovov. Prípravy samotného konania volieb budú spoločne monitorované a podľa potreby upravované a revidované na základe vzájomne dohodnutých kritérií. Z toho najmä vyplýva, že:

                     —

                     do 30. júna 2007 dočasná vláda príjme harmonogram ukončenia jednotlivých etáp v rámci prípravy nových parlamentných volieb,

                     —

                     harmonogram stanoví časový rámec pre sčítanie ľudu, nové vymedzenie volebných obvodov a reformu volebného systému,

                     —

                     vymedzenie volebných obvodov a reforma volebného systému sa uskutoční v súlade s ústavou,

                     —

                     príjmu sa opatrenia na zabezpečenie fungovania volebného úradu vrátane vymenovania osoby dohliadajúcej na priebeh volieb do 30. septembra 2007 v súlade ústavou,

                     —

                     vymenovanie viceprezidenta sa uskutoční v súlade s ústavou.

               Záväzok č. 2
         Dočasná vláda v procese prijímania dôležitých legislatívnych, fiškálnych a iných politických iniciatív a zmien zohľadní konzultácie s občianskou spoločnosťou a inými relevantnými zúčastnenými stranami.
         B.   Právny štát

         Záväzok č. 1
         Dočasná vláda vynaloží maximálne úsilie, aby zabránila bezpečnostným zložkám vydávať stanoviská na účely zastrašovania.
         Záväzok č. 2
         Dočasná vláda je garantom ústavy z roku 1997 a zaručuje normálne a nezávislé fungovanie ústavných inštitúcií, ako sú napr. Výbor pre ľudské práva na Fidži, Výbor služieb vo verejnom záujme a Výbor ústavných orgánov. Zachová sa značná nezávislosť a funkčnosť Veľkej rady predákov.
         Záväzok č. 3
         Nezávislosť súdnictva sa bude v plnej miere rešpektovať, aby mohlo pracovať nezávisle a všetky dotknuté strany budú rešpektovať jeho súdne rozhodnutia, a najmä:

                     —

                     dočasná vláda zabezpečí vymenovanie tribunálu podľa oddielu 138 ods. 3 ústavy do 15. júla 2007,

                     —

                     akékoľvek vymenovanie a/alebo odvolanie sudcov sa odteraz bude uskutočňovať v úplnej zhode s ústavnými ustanoveniami a procesnoprávnymi pravidlami,

                     —

                     armáda, polícia alebo dočasná vláda v žiadnom prípade nezasiahnu akoukoľvek formou do súdneho konania, čo znamená aj plné rešpektovanie právnickej profesie.

               Záväzok č. 4
         Všetky trestné konania spojené s korupciou sa budú viesť náležitými súdnymi postupmi a akékoľvek iné orgány, ktoré môžu byť určené na vyšetrovanie údajných prípadov korupcie, budú konať v ústavných medziach.
         C.   Ľudské práva a základné slobody

         Záväzok č. 1
         Dočasná vláda uskutoční všetky nevyhnutné kroky, aby sa zabezpečilo, že v prípade všetkých obvinení z porušovania ľudských práv prebehne vyšetrovanie alebo konanie v súlade s príslušnými postupmi a štruktúrami podľa právnych predpisov Fidžijských ostrovov.
         Záväzok č. 2
         Dočasná vláda zruší v máji 2007 nariadenie o výnimočnom stave pod podmienkou, že nebude ohrozená národná bezpečnosť, verejný poriadok a bezpečnosť ako taká.
         Záväzok č. 3
         Dočasná vláda sa zaväzuje zabezpečiť Výboru pre ľudské práva na Fidži plne nezávislý výkon funkcií, ktorý je v súlade s ústavou.
         Záväzok č. 4
         Sloboda prejavu a sloboda médií sa plne rešpektuje vo všetkých formách tak, ako to stanovuje ústava.
         D.   Kontrola záväzkov

         Záväzok č. 1
         Dočasná vláda sa zaväzuje udržiavať pravidelný dialóg s cieľom umožniť overovanie dosiahnutého pokroku a poskytovať orgánom/predstaviteľom EÚ a ES úplný prístup k informáciám o všetkých záležitostiach týkajúcich sa ľudských práv, mierovej obnovy demokracie a právneho štátu na Fidži.
         Záväzok č. 2
         Dočasná vláda v plnej miere spolupracuje so všetkými misiami EÚ a ES na účely hodnotenia a monitorovania pokroku.
         Záväzok č. 3
         Dočasná vláda predkladá každé tri mesiace počínajúc 30. júnom 2007 správy o pokroku týkajúce sa základných prvkov dohody o partnerstve AKT – EÚ a záväzkov.
         Je potrebné poznamenať, že určité záležitosti sa môžu účinne riešiť len pragmatickým prístupom, ktorý zohľadňuje terajšie skutočnosti a zameriava sa na budúcnosť.


title: Rozhodnutie Rady (EÚ) 2015/860 z 26. mája 2015 o podpise pozmeňujúceho protokolu k Dohode medzi Európskym spoločenstvom a Švajčiarskou konfederáciou upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov v mene Európskej únie

text:
               3.6.2015

               SK

               Úradný vestník Európskej únie

               L 136/5

         ROZHODNUTIE RADY (EÚ) 2015/860
   z 26. mája 2015
   o podpise pozmeňujúceho protokolu k Dohode medzi Európskym spoločenstvom a Švajčiarskou konfederáciou upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov v mene Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 115 v spojení s jej článkom 218 ods. 5 a článkom 218 ods. 8 druhým pododsekom,
   so zreteľom na návrh Európskej komisie,
   keďže:

               (1)

               Dňa 14. mája 2013 Rada poverila Komisiu, aby so Švajčiarskou konfederáciou začala rokovania o zmene Dohody medzi Európskym spoločenstvom a Švajčiarskou konfederáciou upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov (1), s cieľom zosúladiť uvedenú dohodu s aktuálnym vývojom na celosvetovej úrovni, kde sa dohodlo, že sa bude podporovať automatická výmena informácií ako medzinárodný štandard.

               (2)

               Znenie pozmeňujúceho protokolu, ktoré je výsledkom rokovaní, náležite zohľadňuje smernice na rokovania, ktoré vydala Rada, pretože zosúlaďuje dohodu s najnovším vývojom na medzinárodnej úrovni v oblasti automatickej výmeny informácií, konkrétne s globálnym štandardom pre automatickú výmenu informácií o finančných účtoch v daňových záležitostiach, ktorý vypracovala Organizácia pre hospodársku spoluprácu a rozvoj (OECD). Únia, jej členské štáty a Švajčiarska konfederácia sa aktívne zapájajú do práce OECD. Znenie dohody zmenenej pozmeňujúcim protokolom tvorí právny základ pre vykonávanie globálneho štandardu vo vzťahoch medzi Úniou a Švajčiarskou konfederáciou.

               (3)

               Pozmeňujúci protokol by sa preto mal podpísať v mene Únie s výhradou jeho uzavretia k neskoršiemu dátumu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis pozmeňujúceho protokolu k Dohode medzi Európskym spoločenstvom a Švajčiarskou konfederáciou upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov, s výhradou uzavretia uvedeného protokolu (2).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať pozmeňujúci protokol v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 26. mája 2015

            Za Radu

            predsedníčka

         F. MOGHERINI

      (1)  Ú. v. EÚ L 385, 29.12.2004, s. 30.

      (2)  Text pozmeňujúceho protokolu sa uverejní spolu s rozhodnutím o jeho uzavretí.


title: 2012/605/EÚ: Rozhodnutie Európskeho parlamentu z  10. mája 2012 o účtovnej závierke spoločného podniku ARTEMIS za rozpočtový rok 2010

text:
               17.10.2012

               SK

               Úradný vestník Európskej únie

               L 286/312

         ROZHODNUTIE EURÓPSKEHO PARLAMENTU
   z 10. mája 2012
   o účtovnej závierke spoločného podniku ARTEMIS za rozpočtový rok 2010
   (2012/605/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku ARTEMIS za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky spoločného podniku ARTEMIS za rozpočtový rok 2010 spolu s odpoveďami spoločného podniku (1),

               —

               so zreteľom na odporúčanie Rady z 21. februára 2012 (06086/2012 – C7-0050/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (ES) č. 74/2008 z 20. decembra 2007 o vytvorení spoločného podniku ARTEMIS, ktorým sa vykonáva spoločná technologická iniciatíva pre vstavané počítačové systémy (3), a najmä na jeho článok 11 ods. 4,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0109/2012),

               1.

               schvaľuje účtovnú závierku spoločného podniku ARTEMIS za rozpočtový rok 2010;

               2.

               poveruje svojho predsedu, aby postúpil toto rozhodnutie výkonnému riaditeľovi spoločného podniku ARTEMIS, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 368, 16.12.2011, s. 1.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 30, 4.2.2008, s. 52.

      (4)  Ú. v. ES L 357, 31.12.2002, s. 72.


title: 2014/835/EÚ: Rozhodnutie Rady z  27. novembra 2014 o uzavretí Dohody medzi Európskou úniou a Islandskou republikou a Nórskym kráľovstvom o vydávacom konaní medzi členskými štátmi Európskej únie a Islandom a Nórskom

text:
               28.11.2014

               SK

               Úradný vestník Európskej únie

               L 343/1

         ROZHODNUTIE RADY
   z 27. novembra 2014
   o uzavretí Dohody medzi Európskou úniou a Islandskou republikou a Nórskym kráľovstvom o vydávacom konaní medzi členskými štátmi Európskej únie a Islandom a Nórskom

      (2014/835/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 82 ods. 1 písm. d) v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Rada 10. júla 2001 poverila predsedníctvo, aby s pomocou Komisie prerokovalo dohody s Nórskom a Islandom o justičnej spolupráci v trestných veciach na základe článkov 24 a 38 Zmluvy o Európskej únii. Toto poverenie bolo zmenené a doplnené rozhodnutím Rady z 19. decembra 2002. Predsedníctvo s pomocou Komisie prerokovalo dohodu o vydávacom konaní medzi členskými štátmi Európskej únie a Islandom a Nórskom.

               (2)

               V súlade s rozhodnutím Rady 2006/697/ES (2) bola dohoda medzi Európskou úniou a Islandskou republikou a Nórskym kráľovstvom o vydávacom konaní medzi členskými štátmi Európskej únie a Islandom a Nórskom (ďalej len „dohoda“) podpísaná 28. júna 2006 s výhradou jej uzavretia.

               (3)

               Táto dohoda ešte nebola uzavretá. Na základe nadobudnutia platnosti Lisabonskej zmluvy 1. decembra 2009 sa postupy, ktoré má Únia dodržiavať na účely uzavretia tejto dohody, spravujú článkom 218 Zmluvy o fungovaní Európskej únie.

               (4)

               Dohoda by sa mala schváliť.

               (5)

               V súlade s článkom 3 Protokolu o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, tieto členské štáty oznámili svoju vôľu zúčastniť sa na prijímaní a uplatňovaní tohto rozhodnutia.

               (6)

               V súlade s článkami 1 a 2 Protokolu o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijímaní tohto rozhodnutia a nie je ním viazané, ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Islandskou republikou a Nórskym kráľovstvom o vydávacom konaní medzi členskými štátmi Európskej únie a Islandom a Nórskom (3).
   Článok 2
   Týmto sa predseda Rady poveruje určiť osobu(y) splnomocnenú(é) urobiť v mene Únie oznámenie ustanovené v článku 38 ods. 1 dohody s cieľom zaviazať Úniu (4).
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 27. novembra 2014

            Za Radu

            predseda

         A. GIACOMELLI

      (1)  Ú. v. EÚ C 51, 22.2.2013, s. 170.

      (2)  Rozhodnutie Rady 2006/697/ES z 27. júna 2006 o podpísaní Dohody medzi Európskou úniou a Islandskou republikou a Nórskym kráľovstvom o vydávacom konaní medzi členskými štátmi Európskej únie a Islandom a Nórskom (Ú. v. EÚ L 292, 21.10.2006, s. 1).

      (3)  Ú. v. EÚ L 292, 21.10.2006, s. 2.

      (4)  Deň nadobudnutia platnosti uverejní Generálny sekretariát Rady v Úradnom vestníku Európskej únie.


title: 2014/315/Euratom: Rozhodnutie Rady z  22. októbra 2013 ktorým sa schvaľuje uzavretie Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej na účely zohľadnenia pristúpenia Chorvátskej republiky k Európskej únii zo strany Európskej komisie v mene Európskeho spoločenstva pre atómovú energiu

text:
               4.6.2014

               SK

               Úradný vestník Európskej únie

               L 165/1

         ROZHODNUTIE RADY
   z 22. októbra 2013
   ktorým sa schvaľuje uzavretie Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej na účely zohľadnenia pristúpenia Chorvátskej republiky k Európskej únii zo strany Európskej komisie v mene Európskeho spoločenstva pre atómovú energiu

      (2014/315/Euratom)

   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 101 druhý odsek,
   so zreteľom na odporúčanie Európskej komisie,
   keďže:

               (1)

               Rada 24. septembra 2012 poverila Komisiu, aby začala s Čiernohorskou republikou rokovať o uzavretí Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej na účely zohľadnenia pristúpenia Chorvátskej republiky k Európskej únii („protokol“).

               (2)

               Tieto rokovania boli úspešne ukončené parafovaním protokolu 16. mája 2013.

               (3)

               Uzavretie protokolu zo strany Komisie by sa malo schváliť, pokiaľ ide o otázky patriace do právomoci Európskeho spoločenstva pre atómovú energiu.

               (4)

               Podpis a uzavretie protokolu podliehajú osobitnému postupu, pokiaľ ide o otázky patriace do právomoci Únie a jej členských štátov,

         PRIJALA TOTO ROZHODNUTIE:
   Jediný článok
   Týmto sa schvaľuje uzavretie Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej s cieľom zohľadniť pristúpenie Chorvátskej republiky k Európskej únii zo strany Európskej komisie v mene Európskeho spoločenstva pre atómovú energiu.
   Text protokolu je pripojený k rozhodnutiu o jeho podpise.

      V Luxemburgu 22. októbra 2013

            Za Radu

            predseda

         L. LINKEVIČIUS